
Je celebre des Jeux paisibles, 
Qu'en vain on semble méprlser, 
Les vrais biens des ånies sensibles 
Les doux mystéres du baiser. 

(DORAT.) 

Wenn ich nur selber wusste, 
Was mir in die Seele zischt! 
Die Worte und die Kasse 
Sind wunderbar vermischt. 



(Heine.) 

KYSSETS magt over mennesket har Dante besunget 
i femte sang af »Helvede«. Da han på sin 
vandring i underverdenen kommer til det sted, hvor 
de opholder sig, der syndede af kærlighed, ser han 
to, »som så let for vinden synes svæve«. Det er 
Francesca da Rimini og hendes svoger Paolo. Han 
spørger Francesca: 

Hvorved lod Amor og hvordan dig bindes, 
At du de sagte længsler fik at vide? 

Og hun svarer: 

En dag vi sad og læste til vor gammen 

Om Lancelot, hvordan ham Amor binder, 
Vi aned intet, ene sad vi sammen. 
Tit gjorde bogen blege vore kinder, 
Og vore øjne mødtes mange gange; 
Men ét sted er der, som os overvinder; 
Kysset j 

Vi læste om, hvordan hin elskovsfange 

Til smilet kærlig med et kys sig trænger; 

Da kyssed han min mund, skælvende, bange. 
Ved hvem til evig tid mit l\jærte hænger. 

Os fristed digteren til elskovsbrøde. 

Og hele den dag læste vi ej længer. 

Når jeg indleder min studie over kyssets historie 
med disse berømte terziner, er det, fordi jeg har 
anset det for min pligt strax og eftertrykkeligt at 
minde om, hvor farligt det kan være blot at læse 
om kys. Når jeg har gjort dette, mener jeg, at jeg 
kan have min samvittighed ganske fri; jeg har ad- 
varet læseren mod at gå videre, og — homme averti 
en vaut deux. 

Er måske kj'sset en gud? Det ved du ej? Barbar 

(Plautus.) 

DET kunde synes temmelig ørkesløst at begynde 
med en undersøgelse af, hvad et kys er — det 
ved jo ethvert barn. Kys modtager os ved vor ind- 
trædelse i verden, og de følger os hele livet igennem; 
som Holty synger: 

Ktisse geben, Kiisse rauben 
Ist der Welt Beschdfligung. 

Alligevel er spørgsmålet ikke så ganske overflødigt. 
Det forekommer mig endogså at frembyde adskillig 
interesse, idet det næmlig ikke er så helt lige til at 
definere, hvad et kys er. 

Henvender vi os til digterne, afvises vi hyppigt 
med den bemærkning, at et kys blot skal føles, og 
at man aldeles ikke skal spekulere over, hvad det er: 

Hvad disse håndtryk, disse blik betj'de? 
Hvad favntag egentlig og kys vil sige? 
Det kan alene vore hjærter, pige, 
Du lille nar, hvor kan det lyærnen bryde? 

Således siger f. ex. Aarestrup ; dog tilføjer han en 
slags forklaring: 

Men når jeg ser dig mine kys forbyde 
Og for mit øje, min omfavning vige, 
Så må jeg gribe til det kedelige 
Og lade fra min læbe visdom flyde. 

Vid da: endel kan stemmen tolke fyndigt 
Og med poetisk kraft fra hjærtet vælte, 
Men noget dog, det sødeste, slet ikke. 

Og derfor læber, arme, barm og blikke, 
Hvad skal jeg kalde det? de sammensmælte 
Til et slags tungemål, så stumt som yndigt. 

Hermed er vi ikke komne spørgsmålets besvarelse 
nærmere. 

Andre digtere giver os en i svævende poetiske 
udtryk holdt billedlig omskrivning, der gærne refe- 
rerer sig til de følelser, kysset kan være udtrykket 
for, uden at søge at bestemme dets fysiologi. Paul 
Verlaine definerer således et kys, som »det ildfulde 
akkompagnement på tændernes klaviatur til de søde 
sange, som kærligheden synger i de brændende 
hj ærter.« 

Baiser! rose trémiére au jardin des caresses! 
Vif accompagnement sur le clavier des dents 
. Des doux refrains qu'Amour chante en les cæurs ardents 
Avec sa voix d'archange aux langueurs charmeresses ! 

Denne definition, der forekommer mig ligeså ori- 
ginal som smuk og træflfende, gælder imidlertid udeluk- 
kende elskovskysset, — men kysset kan jo være udtryk 
for mange andre følelser, — og den oplyser sågodtsom 
intet om den ydre side af kyssets væsen. Lad os 
derfor forlade digterne og gå til filologerne. 

I Videnskabernes Selskabs Ordbog forklares et kys 
som »et tryk med munden på et legeme«. Som en- 
hver strax ser, er denne forklaring ret uheldig; vi 
kan næsten kun bruge en eneste af de anførte be- 
stemmelser, næmlig munden. Ti det er jo aldeles 
utvivlsomt, at til et kys hører der først og frem- 
mest en mund. Einen Kuss an sich, ohne Mundj kann 
man nicht geben, siger Tyskerne, og betegnende er 
det også, at på finsk hedder at kysse: antaa suuta, 
O: give mund. 

Hvorledes frembringer nu munden et kys? 

Kysset frembringes ved en art sugende muskel- 



Digitized by VjOOQIC 



8 

bevægelse af læberne, der ledsages af en svagere eller 
stærkere lyd. Rent fonetisk kan således kysset be- 
stemmes som en inspiratorisk bilabiallyd. De en- 
gelske fonetikere kalder den lip-click, o : læbesmækkelyd. 

Imidlertid er denne musjtelbevægelse i og for sig 
ikke tilstrækkelig til at frembringe et kys — den 
bruges jo f. ex. af kuskene her og i enkelte andre 
lande for at få deres heste til at løbe; et kys bliver 
den først, når den anvendes som udtryk for en fø- 
lelse, og når læberne samtidigt trykkes imod eller 
blot berører et levende væsen eller en ting. 

Den lyd, som ledsager kysset, er bleven om- 
hyggelig undersøgt af den østrigske videnskabsmand 
W. von Kempelen i hans mærkelige bog Mechanismiis 
der menschlichen Sprache (Wien 1791). Han skælner 
— efter lyden — mellem tre slags kys; først gennem- 
går han det egentlige kys, som han betegner som et 
»freundschaftlich hellklatschender Herzenskuss« ; der- 
efter bestemmer han de mere diskrete, i lydlig hen- 
seende svagere kys, og endelig taler han foragteligt 
om en tredje art, der karakteriseres som en »ekel- 
hafter Schmatz«. 

Også mange andre forfattere har, omend på en 
mindre videnskabelig måde, søgt at bestemme og an- 
skueliggøre kyssets lyd. Johannes Jørgensen siger 
meget fint i Stemninger, at »bølgernes slikken om 
strandens stene er som lyd af lange kys«. 

I almindelighed er det dog et udelukkende humo- 
ristisk eller satirisk synspunkt, der gøres gældende. 
I Forførerens dagbog taler Johannes om de forlovede 
par, der forsamlede sig en masse i hans onkels hus: 
»I et væk, den ganske aften durch, hører man en 
lyd, som om en gik omkring med en fluesmække — 
det er de elskendes kys«. En endnu mere drastisk 
sammenligning træffer man i en tysk talemåde: »Der 
Kuss klang als wenn eine Kuh ihren Hinterhuf aus 
einem Sumpf herausziehU. Dette billede,, der jo også 
er benyttet af Mark Twain, er ligeså malende som 
let forståeligt; derimod står jeg noget rådvild overfor 
en gammel dansk talemåde, der findes i Ole Lades 
Fraser: »Han kyssede hende, så det smak, som når 
man slår horn af kullede køer«. En anden gammel 
forfatter taler om at kysse, »så det smækker efter, 
som man drager hornet af en ugle«! 

De følelser, som denne mere eller mindre smæl- 
dende læbelyd kan være udtryk for, er mange for- 
skellige: glødende elskov og valent venskab, jublende 
glæde og dyb sorg, osv.; følgen heraf bliver, at der 
må findes mange forskellige slags kys. 

De gamle strenge rabbinere anerkendte kun tre 
slags: mødekys, afskedskys og ærefrygtskys. Romerne 
havde også tre slags, men deres inddeling var væ- 
sentlig forskellig fra rabbinernes; de skelnede mellem 
oscula^, vennekys, basta ^ kærlighedskys og suavia, 
elskovskys; men heller ikke denne inddeling er ud- 
tømmende; kyssene bruges og brugtes i virkeligheden 
som udtryk for mange andre følelser end de nævnte. 

Når kyssene i denne bog inddeles i fem grupper: 
elskovskys, kærlighedskys, fredskys, ærbødighedskys 
og venskabskys, er det væsentligt af forskellige prak- 
tiske heiisyn; i virkeligheden slår disse kunstigt op- 
stillede grupper, der tilmed stadigt glider over i hin- 
anden, slet ikke til. 

En moderne fransk forfatter opramser ikke mindre 

^ Af osculum afledes ordene oskulologi, læren om kys, og 
oskulologisk, hvad der vedrører kys. 

end tyve slags kys, men i tyske ordbøger finder jeg 
over tredive forskellige benævnelser: Abschiedskuss, 
BrautkusSy Bniderkuss, Dankkuss^ Doppelkuss^ Ehren- 
kiiss, Erwiderangskuss, Feaerkuss, Flammenkuss, Frauen- 
kuss, FreundschaftskusSf Friedenskuss, Gegenkass, Geister- 
kuss, Handkuss, HonigkusSy Inbrunstkuss, Jiidaskuss, 
Lehenskuss, Liebeskuss, Mådchenkuss , Minnekuss, 
MorgenkusSy Mutterkuss, Nebenkuss, Pantoffelkuss , Se- 
genskuss, Sohnungskuss, Unschaldskuss , Vermåhlungs- 
kusSy VersohnungskasSf WechselkusSy Weihekuss, Zucher- 
kuss osv. osv.; ja selve verbet at kysse varieres på 
mange forskellige måder, man kan i Tyskland både 
ankåssen, aafkåssen, auskussen, bekussen, durchkussen, 
emporkåssen, entkiissen, erkussen, fortkussen, herkussen, 
nachkussen, verkussen, vorbeikussen, wegkussen, wider- 
kiissen, zerkåssen, zukussen og zuruchkåssen. 

Man må lade Tyskerne, at de er grundige folk 
og yderst metodiske og udtømmende i deres be- 
tegnelser; kan man tænke sig et fortræffeligere ord 
end nachkussen, der forklares ved versaumte Kusse 
nachhohlen eller nachtråglich kassen? På den anden 
side tager de ganske vist lidt tungt på sagerne; et 

verbum som auskussen, der f. ex. anvendes i et om- 
kvæd: Trink aus! Kuss aus! synes mig at smage ret 
betænkeligt af øl. 

Vi har nu set, hvad et kys er, men inden vi 
går over til at undersøge de forskellige arter af kys, 
deres kulturhistoriske betydning og deres behandling 
i poesien, har vi endnu enkelte almindelige spørgs- 
mål at afgøre vedrørende kyssets væsen og ejen- 
dommelighed. 

Først må vi undersøge kysset i gustativ henseende. 
Jeg holder mig her udelukkende til, hvad Kierkegaard 
kalder de »fuldstændige kys«, d. v. s. kys mellem mand 
og kvinde; kys mellem mænd, siger han, er smagløse. 

Kussen, ivo smekt dat? see de Maid. Ja det kom- 
mer naturligvis ganske an på omstændighederne, og 
erfaringen er her en læremester, der trodser enhver 
teori; men enkelte hovedtræk kan dog antydes. 

Da Lars Iversen i Schandorphs Skovfogedbørnene 
har kysset Mette Splyd, tørrer han sig om munden 
og siger, da han vel er kommen udenfor døren: »Det 
var overgemt kødmad«. Da den gamle minnesanger, 

kong Wenceslaus af Bøhmen havde kysset sin hjertens- 
kær, kvad han: »Som en rose, der åbner sit bæger, 
når den drikker den søde dug, rakte hun mig sine 
søde, røde læber«. 

Recht als ein rdse diu sich <iz ir kidsen låt, 

Swenn si des suezen touwes gert, 

Sus bdt si mir ir zuckersiiezen rdten munt. 

Som man af disse to exempler ser, er der meget 
stor forskel på kys i gustativ henseende; af nær- 
liggende grunde vil jeg dog ganske af mine under- 
søgelser udelade den ved Mette Splyd repræsenterede 
varietet. 

Den mest rammende og samtidigt hyppigst an- 
vendte betegnelse om kys er, at de er søde. I de 
franske pastoraler beder hyrden altid om et doux 
baiser, og mange digtere har, som kong Wenceslaus, 
sunget om den elskedes sukkermund; på renaissance- 
tiden bruges hyppigt udtryk som bouche sucrine eller 
bouche pierne de sucre et d'ambre gris. 

Kys er søde som kvindens lette ånde, der duf- 
ter, som det hedder i en rumænsk folkevise, af »fin 

ung vin«, eller, som franske digtere siger, af tusinde 
blomster : 

Bouche riante, plaisante bouche 
Qui bnise devant qu'on la touche, 
Douce au baiser rendant suave haleine 
Comme Todeur de fralche marjolaine. 

Kvindens ånde, der beruser manden, er som det 

æteriske udtryk for hele hendes væsen. I skildringen 

af den unge Blancheflor står der, at hendes ånde er 

så blid og kvægende, at den, der fornemmer den, 

ikke mærker nogen smærte og ikke behøver at tage 

næring til sig en hel uge: 

De sa bouche ist si douce halelne, 
Vivre en peut-on une semaine; 
Qui au lundi le sentiroit 
En la semaine mal n'avroit. 

løvrigt afhænger kyssets smag af kvindens mund. 
Lad os derfor også undersøge, hvorledes en kvindes 
mund rettelig bør være for at kunne gøre fyldest i 
oskulologisk øjemed. 

Når de franske digtere i middelalderen skildrer 
en skøn, attråværdig kvinde, siger de om hendes 
mund, at den skal være skøn og god at kysse, bien 

faite et douce pour baisier. Trubadurene berømmer 
ligeledes i deres kærlighedsdigte den mund, der er 
ben faita ad obs de baisar. 

Forlanger man mere detaljerede oplysninger, er 
de lette at give. 

Læberne skal først og fremmest være forførende 
bløde; dertil røde som koral: 

Los labios de la su boca 
Como un fino coral, 

eller røde som roser: 

La bocca piccioletta e colorita, 
Vermiglia come rosa di giardino, 
Piagente ed amorosa per baciare. 

Dette sidste billede er et af de aller hyppigst an- 
vendte. Den elskedes mund lignes ved en rose. Den 
har rosens farve og rosens duft. 

Hæc dulcis in amore 
Est et plena decore. 
Rosa rubst rubore, 
Et lilium convallium 
Tota vincit odore, 

sang de farende svende i middelalderen, de lystige 
goliarder, og de priste den lykkelig, der skulde kysse 
en sådan kvindes mund: 

Felix est qui osculis mellifluis 
Ipsius potitur. 

Og de tilføjede, at på enhver ung piges læber 

sidder kysset som en rose, der blot længes efter at 

blive plukket: 

Sedit ia ore 
Roisa cum pudore. 

De gamle tyske minnesangere bruger det poetiske 
udtryk Kussbliimlein, og en nederlandsk digter synger : 
»Min elskede er min sommer, min elskede er min 
glæde, alle roser blomstrer, hver gang hun giver mig 
et kys«. 

Mijn liefken is mijn somer, 
Mijn liefken is mijn lust, 
En al de rosen bloejen 
So dicmael si mi cust. 

Dog er alt dette jo kun poesi, matte billeder, der 
kun dårligt giver noget begreb om virkeligheden. 
Hvor har ikke Thomas Moore ret, når han udbryder: 

Men varm som din mund er roserne ikke 
Ej duggen så sød som de kys vi vil drikke. 

Vender vi os nu til den anden side af sagen, hvad 
kvinden forlanger af en mands kys, bliver spørgs- 
målet noget vanskeligere at behandle, da så over- 
måde få kvinder har besunget kj^sset, hvad der i og 
for sig er ret naturligt. 

Runeberg, der selv så ofte har kvædet kj^ssets 
pris uden dog at blive klog på dets væsen: 

FOr min del, jag ej hittat på, 
Hvad godt 1 kyssen finnas må; 
Men jag vill dd, om jag en stund 
Skall stångas från din purpurmund, 

spørger sin elskede: 

Nu goda flicka, svara mig. 
Hvad sållhet kyssen skanker dig? 

Men hun bliver ham svaret skyldig : 

Jag fi'ågar nu, jag fragte nyss, 

Och får till svar blott kyss på kyss. 

Af den sidste linje synes det iøvrigt med sikker- 
hed at -fremgå, at situationen ikke har tilladt den 
rolige og nøgterne iagttagelse, som er den nødven- 
dige betingelse for en pålidelig besvarelse. 

Kj'sset 2 

Jeg nødes derfor til selv at forsøge på at besvare 
spørgsmålet; men jeg anerkender beredvillig, at jeg 
mangler den væsentligste betingelse for at gøre det 
tilfredsstillende. Tillige er det litterære materiale, 
jeg råder over, højst ufuldstændigt, og jeg kan derfor 
ikke tillægge min fremstilling af sagen nogen almen 
gyldighed. 

Der synes for det første at være noget om, at 
kvinden helst lider en mand med skæg; ialfald synger 
en haiduk i en rumænsk vise: »Jeg er endnu altfor 
ung til at gifte mig. Mit skæg er heller endnu ikke 
voxet frem; hvilken gift kone vil derfor bryde sig 
om at kysse mig«. 

Cå sfmt voinic neinsorat; 
Nici mustete nu m'a dat: 
Cum sfmt bun de sårutat 
La neveste cu bårbat? 

Skal man dømme efter den rolle, haidukkerne 
spiller i Rumænernes og Serbernes folkepoesi, må de 
være meget forfarne i alt, hvad der vedrører.kvinder 
og ksérlighed, så vidnesbyrdet er vel pålideligt nok. 

løvrigt genfinder vi den samme smag hos kvin- 

derne i Nordeuropa. I Tyskland hedder det ligefrem, 
at der ikke er noget ved et kys uden skæg: Ein 
Kuss ohne Bart ist eine Vesper ohne Magnificaty eller 
endnu mere drastisk: Ein Kuss ohne Bart ist ein Ei 
ohne Salz, Til denne anskuelse hælder også pigerne 
i Holland: Een kussje zonder haard, een eitje zonder 
zout (æg uden salt), og de har meningsfæller på de 
frisiske øer: An Kleeb sanner Biard as ås en Brei 
sanner Salt (grød uden salt). 

Endelig har også de jyske piger ganske den samme 
opfattelse af sagerne; ja de er ovenikøbet endnu mere, 
jeg ved ikke, om man kan sige raffinerede i deres 
fordringer; et kys skal ikke blot kradse, det skal 
også smage af noget, det skal både være kraftigt og 
saftigt. At kysse en karl uden skrå og skæg er sojn 
at kysse en leret væg, siger de, der udtrykker sig 
finest; men der er andre, der ikke tager det så nøje 
med hvad ord de bruger, og' de siger ligefrem: ^4 
kys Jen, dæ hveken røger elle skrår, de æ som mæ 

ku kys æ spæ kal ir Dog må man på den anden 

side ikke være for våd om munden, det kan de ikke 
lide; så hedder det hånende: Han er god at kysse 

2* 

for tørst, eller som de tyske piger siger: Einen Kiiss 
mit Sauce bekommen. 

Det synes heraf at fremgå, at kvinden ikke er så 
enkel i sin smag som manden; kysset i og for sig 
er ikke tilstrækkeligt, der kræves yderligere et eller 
andet extra krydderi, som — det skal dog siges til 
ære for kvindens smag — ikke altid behøver at være 
skrå og tobak. I en fransk folkevise fortæller el- 
skeren, at han har smurt sig om munden med fint 
smør for at smage bedre: 

J'avais toujou dans ma pochette 

Du bon bieur' frais 
O qué je me gressais la goule, 

Quand j' Tembrassais. 

Jeg har alt i forordet berørt, hvor farligt det kan 
være blot at læse om kys; men også udenfor littera- 
turen er kys noget, man må omgås med den største 
varsomhed. Hør blot hvad Sokrates en dag sagde 
til Xenofon: Kritobul er det dumdristigste og ube- 
tænksomste menneske i verden, han er mere forvoven, 
end om han vilde danse på nøgne sværdspidser eller 

kaste sig i ilden, han har dristet sig til at kysse et 
smukt ansigt. — Men, spurgte Xenofon, er dette da 
så stor en forvovenhed? Vel er jeg ingen vovehals, 
men jeg tror dog, at jeg turde udsætte mig for den 
samme fare. — Ulykkelige, svarede Sokrates, du tænker 
ikke på, hvorledes det vilde gå dig. Hvis du kys- 
sede et smukt ansigt, vilde du ikke i samme øjeblik 
raiiste din frihed og blive slave? Måtte du ikke bruge 
mange penge til skadelige forlystelser, og vilde du 
ikke gøre mange ting, som du vilde foragte, hvis din 
forstand ikke var formørket? — Fri os, Herkules, 
det er dog en skrækkelig virkning, du siger, det blotte 
kys kan have. — Og forundrer du dig derover, Xenofon ? 
Du kender jo disse små edderkopper, der ikke en- 
gang er halvt så store som en obol, og dog kan de, 
blot ved at berøre et menneskes mund, forårsage 
ham de største smærter, ja endogså forrykke for- 
standen. — Men, ved Jupiter, dette er dog en ganske 
anden sag, ti edderkopperne forgifter såret, i det 
samme de stikker. — Ak, enfoldige, ved du da ikke, at 
elskovskys er forgiftede, selv om du ikke ser giften? 
Ved du da ikke, at den man kalder skøn, er et 

vildt dyr, langt farligere end skorpioner; ti disse 
forgifter os kun, når de berører os, men skønheden 
rammer os uden at røre os og udsender i lang af- 
stand en gift så farlig, at man mister forstanden; 
derfor råder jeg dig, Xenofon, løb alt hvad du kan, 
så snart du ser en skønhed, og, hvad dig angår 
Kritobul, mener jeg, at du gør bedst i at rejse bort 
et helt år, det er den mindste tid, der behøves for 
at læge dit sår. 

Man vil måske finde, at Sokrates' frygt for kys 
er noget overdreven; hans opfattelse skyldes muligvis 
en ikke blid påvirkning fra Xantippe. I ethvert til- 
fælde ser vi jo dog i vore dage adskilligt roligere på 
sagen. Dog bør man vel vogte sig for den letsindige 
opfattelse, der har fået udtryk i så mange moderne 
ordsprog, og som går ud på, at et kys hverken gør 
fra eller til. Italienerne siger ligefrem, at »en kysset 
mund er lige god for det« (bocca haciata non perde 
ventura), og en moderne fransk forfatter går endogså 
så vidt, at han sammenligner kys med de i alminde- 
lighed ganske fareløse kugler, der vexles i moderne 
dueller: Bah! Deux baisers qu*est-ce que cela? On 

les échatige comme des balles sans resultat, et Uhon- 
neur reste satisfait 

Denne letsindige moral træffes såmænd også her 
i Norden. Man siger på Als : Et kys er et stoiv (støv- 
gran), den der it vil ha et, ka vask et oiv. Allerede 
hos Peder Syv læses: Et kys kan afviskes, men han 
tilføjer alvorligt og advarende: »Dog hvo der lader 
kys, lader og mere til; og hvo, som haver adgang 
til kys, haver og til mere.« Også Tyskerne siger: 
Kuss kann man zivar abwischen, aber das Feuer im 
Herzen nicht leschen. 

Der er vel således næppe nogen tvivl om, at kys 
er eller ialfald kan være særdeles farlige, langt far- 
ligere end f ex. dynamit og skydebomuld. For det 
første går almindelige mennesker ikke rundt med så- 
danne sprængstoffer i lommen, hvorimod man altid 
har kys ved hånden, eller rettere ved munden. Og 
for det andet, når dynamiten er exploderet, er man 
af med den; kys derimod, dem kan man i virke- 
ligheden aldrig blive af med — — uden med det 
samme at få dem igen, ti de kys, man giver, dem 
tager man jo også, og dem man tager, dem giver 

man jo også — og ingen mister noget, tilføjer 
ordsproget. Einen Kuss den man raubt giebt man 
wieder, siger Tyskerne, og Spanierne har udtrykt den 
samme tanke i en nydelig lille copki: »Skænder din 
moder, fordi du har givet mig et kys? Så tag det 
tilbage igen du søde, og sig til hende, at hun skal 
tie stille.« 

i Porque un beso nie has dado 
Rifie tu madre? 
Toma, nina, tu beso; 
Dile que calle. 

Marot har behandlet det samme æmne i epi- 
grammet Le Baiser volé: 

Vous vous plaignez de mon audace 
Qui ay pris de vous ijn baiser 
Sans en requérir votre gråce. 
Venez vers moi vous apaiser: 
Je ne vous iray plus baiser 
Sans votre congé, vu qu'ainsi 
Il vous deult de ce baiser^ci, 
Lequel, si bien l'ay osé prendre, 
N'est pas perdu, je suis ici 
En bon vouloir de vous le rendre. 

En moderne fransk anekdote fortæller om en 
student, der tog sig den frihed at kysse en ung pige; 
hun blev imidlertid vred og kaldte ham for en ufor- 
skammet fyr, hvorpå han gav det tilsyneladende meget 
logiske svar : Pour Dieu ! Mademoiselle^ ne vous fåchez 
pas; si ce baiser vous gene, rendez-le-moi. Langt frede- 
ligere synes det at være gået til mellem to danske for- 
lovede, der havde besluttet at slå op med hinanden. — 
Nu er det vel rigtigst, sagde han, at vi giver hinanden 
alle vore breve tilbage? — Det mener jeg også, sva- 
rede hun, men skal vi så ikke med det samme give 
hinanden alle vore kys tilbage? — Det gjorde de, og 
så blev de enige om at forny forlovelsen. 

Denne lille anekdote viser os, at kys er noget, 
der vanskeligt går til spilde, og jeg håber, også for 
min bogs skyld, at alle vil finde, at det italienske ord- 
sprog har ret, der siger: Bacio dato non é mai perduto. 

ELSKOVSKYS 

A long, long kiss, a kiss of youth, and love 
And beauty, all concentrating like ravs 

Into one focus, kindled from above ; 
Svich kisses as belong to early days, 

Where heart, and soul, and sense, in concert move, 
And the blood's lava, and the pulse a blaze, 

Each kiss a heart-quake, — for a kiss's strength, 

I think, it must be reckon'd by its length. 

(Byron.) 

DA verden blev skabt, skabtes også kj'sset og den 
bitre kærlighed,« således begynder en kyprisk 
folkevise, og det er vel utvivlsomt, at hos alle de 
nationer, der overhovedet kender kysset, får det sin 
sablimeste anvendelse som udtryk for elskov. 

I elskovens begejstring søger mund mund. Da 
Byrons don Juan en aften vandrer langs stranden 
med sin Haidie, ser de udover det mægtige, måne- 
beskinnede hav, der ligger udbredt foran dem, og de 
lytter til bølgernes lette skvulpen og til vindens hvi- 
sken, men pludseligt: 

Fra øje frem mod øje så de br>'de 

Et ildfuldt blink — og intet mer de sA, 

Men læbe i et kys mod læbe lå. 

De tåled ej ; de ønsked blot at hænge 
Med mund ved mund den frist, som var forundt, 
Lig bien, når den sværmer med sin dronning, 
Og ungt var hjærtet her og fuldt af honning. 

Elskovskysset er det jublende bud om den evig 
unge kærligheds trang. Det er den ildfulde attrås 
brændende bøn; den fødes på de elskendes læber, 
og den stiger, som Charles Fuster har sagt, op imod 
himlens blå som et ømt sitrende takoffer: 

Que tous les cæurs soient apaisés 
Et toutes les levres ouvertes, 
Qu'un fréniissement de baisers 
Monte au ciel bleu des plaines vertes! 

Det forjættelsesfulde elskovskys skænker en be- 
rusende følelse af uendelig lykke, af mod og ungdom. 
Derfor overgår det også al anden jordisk fryd i her- 
lighed — det siger i alt fald alle digtere, — og ingen 
har vel sagt det i værdigere og skønnere ord end 
Alfred de Musset i den berømte sonnet om Tizianello: 

Beatrice Donato — så blidt et navn hun bær; 
Og se, så guddomsskøn var en jordbåren kvinde, 
Så strålende et brj'st om en længsel så skær, 
I sjæl som i legem ingen lyde at finde. 

Titians søn og hun havde hinanden kær; 
Han maled hendes billed til udødeligt minde; 
Men kom fra den dag aldrig palet og pensel nær; 
Han vilde ikke hædre nogen anden end hende. 

o du, der går forbi, om elskovs lys du vandt, 
Se på min elskerinde, før du dadler min færd, 
Og sig om din måske er så dejlig og sjælden. 

Hvor dog al jordisk ære og ry er røg og tant! 
Ti vist er værket yndigt, men ej så meget værd, 
Tro mig på mit ord, som et kys af modellen ^ 

Altså selv det herligste kunstværk, selv den største 
berømmelse er intet mod et elskovskys af en elsket 
kvinde; det er, hvad livet har lært Musset, og det 
klinger som et halvt melankolsk suk gennem hans 
jubel over elskovens almagt. 

Omsat i folkepoesiens naivere sprog træffer vi en 
tilsvarende hyldest af kysset som det herligste i verden 
i en tysk Schnadahupfel : 

Mein Schåtzle ist hubsch, 
Aber reich ist es nit; 
Was nfltzt mir der Reichthum, 
Das Geld kQss ich nit. 

Og alle trænger vi til kys, og alle søger vi dem; 
at kæmpe imod nytter ikke. Kyssets almagt kan 
ingen afryste; de bedste forsætter, de dyreste eder 

^ Oversat til denne bog af hr. Niels Møller. 

hjælper intet. En nydelig lille serbisk folkevise handler 
om »den unge pige, der svor for hurtigt« : 

Svor igår skøn pigelil: 
Aldrig vil jeg blomster bære, 
Aldrig vil jeg blomster bære; 
Aldrig vin jeg drikke vil, 
Aldrig ungersvend jeg kysser. 

Svor igår den pigelil, 
Alt idng fortrød hun eden: 
Smykked jeg med blomster mig, 
Skønnere jeg blev ved disse! 
Drak jeg af den røde vin, 
Gladere jeg blev tilvisse ! 
Kj'ssed jeg min hjærtenskær, 
Fik mig livet dobbelt værd ^. 

Først gennem kysset fornemmer man livet og 
lykken; det bringer livets lyse lykke. Runeberg siger, 
at englene jubler over det første kys, to elskende 
vexler : 

På silfvermolnets kant satt aflonstjernan, 
Från lundens skymning fragte henne tdrnan: 

^ Denne og de fleste af de følgende serbiske viser er over- 
satte fra tysk af hr. O. P. Ritto. 

»Såg, aftonstjema, hvad i himlen tankes, 
»Når f5rsta kyssen åt en Slskling skankes?« 
Och himlens blyga dotter hOrdes svara: 
»På jorden blickar Ijusets englaskara, 
»Och ser sin egen sållhet speglad åter; 
»Blott dOden vånder Ogat bort och gråter.« 

Kun døden græder, græder over den menneske- 
lige lykkes kortvarighed, græder over at kyssets sa- 
lighed ikke varer evigt. Og dog kysses de elskende 
selv efter døden. Jannakos og hans trofaste brud 
Helene dør før deres bryllup; de dør i et kys og 
begraves sammen. Men frem af deres grav voxede 
en cypres og et citrontræ. Cypressen bøjede sig 
ned og kyssede citrontræet, og dette strakte sine 
grene i vejret for at kysse cypressen. 

Den lykkeligste er den, der ejer kysset. I den 
græske roman Babylonica, der skyldes Jamblikos, 
som levede i det andet århundrede efter Kristi fødsel, 
strides tre forelskede om en ung piges gunst. Den 
ene har hun givet det bæger, hun plejer at drikke 
af; den anden har hun kranset med blomster, hun 
selv har båret; den tredje har hun skænket et kys. 

Kysset 3 

Borokos tilkaldes som dommer for at afgøre, hvem 

der har nydt den største gunst, og han afgør striden 

til fordel for den sidste. 

Det samme æmne er gentagne gange behandlet i 

folkepoesien, og dommen lyder stadigt ens, kyssets 

glæde overgår al anden. En ungarsk vise lyder 

således : 

Ret som hjorten elsker kilden, 
Bien blomster honningsøde, 
Elsker jeg de ædle druer, 
Dertil sange, ømme, bløde, 
Kys af læber rosenrøde, 
Som af dine, Cenzilille. 

Vinens magt min sans fortrj'ller. 
Vækker i mig sangen, glæden, 
Og, berust af kærligheden, — 
Af din kærlighed, min Cenzi, — 
Ingen attrå mer mig fylder 
Efter purpur, efter rigdom. 
Efter det, de andre hylder. 

Lykkelig Jeg er ved klangen 
Af pokaler, fyldt med vin; 
Mere lykkelig ved sangen; 
Allerstørst er dog min lykke 
Ved et elskovskys at trykke 
På en mund, men kun på din! 

Endnu finere er den samme tanke udtrykt i føl- 
gende serbiske vise: 

Råbte stolt en guldorange 

Ved den friske strand: 
Visseligen, med min lykke 

Intet lignes kan! 

Svarte den det grønne æble 

Fra sit æbletræ: 
Stygt du praler, guldorange 

Ved den Mske strand, 
Ti med lykken, jeg har fundet, 

Intet lignes kan! 

Sagde da den friske grønne 

End ej slagne eng: 
Altfor indbildsk, Ulle æble, 

Lyder talen din; 
Ingen lykke her på jorden 

Lignes kan ved min! 

Talte så en dejlig jomfru. 

Ej af kys berørt: 
Dumt og indbildsk, lille græsmark. 

Klinger det forsand; 
Ti med lykken, jeg har fundet, 

Intet lignes kan! 

Gensvar til dem alle gav en 

Fager ungersvend: 
Dårer alle, I, som nyligt 

Talte slige ord; 
Ti så lykkelig som jeg 

Er ingen her på jord! 

Guldorange, dig ved stranden 

Plukker jeg idag! 
Æble, dig, fra æbletræet 

Ryster jeg idag! 
Græsmark, dig idag alt mejer 

Jeg med leens slag! 
Jomfru, dig, du ej berørte, 

Kysser jeg idag! 

I en anden serbisk vise synger elskeren, at han 

hellere vil kysse sin hjærtenskær end være gæst hos 

sultanen. I Spanien ønsker elskeren at være den 

kølende vandbeholder for at kysse hendes læber, når 

hun drikker: 

Arcarrasa de tu casa, 
Chiquiya, quisiera ser, 
Para besarte los labios 
Quando fueras å beber. 

Grækerne siger, at kysset er »nøglen til paradiset«; 
ja, det er selve paradiset, påstår Wergeland: 

Nej, brud, fremfor himlen dit £avntag jeg skatter; 
O, kys mig, så er jeg i himlen atter. 

Kysset beskytter mod alt ondt. Ingen ulykke kan 
nå mig, når hun skænker mig et kys, synger Colin 
Muset : 

Se de li ai un douz baisier 
Ne me porroit nuls måls venir. 

Det skænker sundhed og kraft: 

Doch wenn ich kOsse deinen Mund, 
So werd' ich ganz und gar gesund. 

Det bærer selve livet i sig; det skænker endog 
evig ungdom — hvis da minnesangeren hertugen af 
Anhalts ord står til troende: 

Ihr Mund ist rosenfarb; lange walten 
Woir Qber ihn ein guter Genius! 
Denn gflb' ich ihm nur einen Kuss, 
Ich wflrde, glaub' ich, nimmer alten. 

Samme anskuelse nærede iøvrigt Perserne. Den 
glade Hafis klager over, at »den sure visdom, alder- 
dom og dyd tillige« har ødelagt hans kræfter; men 
herpå kan der rådes bod: 

Kom og sug, den elskte talte, 
Ungdomsdårskab, synd og sødme 
Blidt af læbens rosenrødme, 
Blidt af barmens liljebæger 
Og lev op med nye kræfter! 

Og hjælper kysset ikke, så hjælper intet. Et 
andet sted siger den samme digter, at skulde han 
engang pludseligt »gå itu«, og skulde der gennem 
ham drage »tyngde, kval og bange gru«, så skal man 
ikke give ham »bitre medicin — hade gør jeg disse 
midler« — men: 

Bring mig ret et køligt bæger vin. 
Fløjte, lut og sang, det er min hu! 

Har nu også det for ringe magt, 
Bring mig et par røde læber, du! 

Og er denne møje også spildt — 
Så farvel! så sig: begrav ham nu! 

For de elskende er kysset alt. Derfor vover også 
manden alt for et kys. I Enthoasiasme siger Aare- 
strup : 

Ha, du rødmer! På din læbe 
Hvilke roser! Hvo der så dem. 

Om en afgrund end sig åbned, 
Voved livet for at nå dem. 

Og manden kræver det som sin herligste be- 
lønning: 

Bag de høje, grønne bjærge 
Lyder veråb, smærtensfulde, 
Skingre som en jomfrurøst. 
Går en yngling efter lyden, 
Og han ser en jomfru, hildet 
Træsk i tætte rosenlænker. 

Og den jomfru bad sålunde: 
Bolde yngling, kom og løs mig, 
Da vil jeg din søster være! 

Men den yngling hende svared: 
H(jemme har jeg alt en søster! 

Bolde yngling, kom og løs mig. 
Da til måg jeg dig vil kåre! 

Atter lød den ynglings stemme: 
Måg, det er jeg alt derhjemme! 

Unge helt, kom hid og løs mig. 
Og jeg blir din hjærtenskjære! 

Snildt den yngling kyssed pigen, 
Før han løste hende ud, — 
Drog så hjemad med sin brud. 



Digitized by VjOOQIC 



40 

Således lyder en serbisk vise, og mangfoldige pen- 
danter findes i andre landes folkelitteratur, i viser 
såvelsom i æventyr; det er jo for kys af prinsessens 
dejlige mund, at svinedrengen sælger sin mærkelige 
gryde. 

Men kvinden ved også, hvilken trolddom, der bor 
på hendes læbe, og hvilken magt der ligger i hendes 
kys. Ifølge et mærkeligt sagn, som Heine har be- 
handlet, sidder kong Harald Hårfager på havets bund, 
fangen af en havfrue. Kongens hoved hviler i hendes 
skød; men pludselig går der en gysen igennem ham, 
han hører vikingeråb fra oven, han farer op af sin 
kærlighedsdrøm og stønner og sukker: 

Der KOnig stOhnt und schluchzt und weint 
Alsdann aus Herzensgrunde. 
SchneU beugt sich hinab die Wasserfee 
Und kflsst ihn mit lachendem Munde. 

Manden er kyssets slave. Ved et kys tæmmer 
kvinden den vildeste mand; ved et kys bliver man- 
dens vilje blød som vox. 

Det ved også pigerne ude på landet så godt; 
når de vil have karlene til at gøre dem en tjeneste, 

lover de dem »syv søde kys og et stykke hvidt sukker 
pintsemorgen« ! 

Efter at vi nu i al almindelighed har under- 
søgt kysset og dets betydning som det umiddelbare 
udtryk for elskov og erotiske længsler, vil vi gå over 
til forskellige mere specielle sider af dets væsen. 

Der er nu først de kvantitative forhold. 

Det er bekendt, at elskende omgås yderst ødselt 
med kys. De gives og tages i det uendelige, og dog 
har de stadigt samme berusende friskhed som ved 
det første møde. I kærlighed er jo alt kun gen- 
tagelse, og dog er kærligheden en stadig fornyelse, 
en stadig foryngelse. Hvor henrivende er ikke hos 
J- P. Jacobsen Toves ord til kong Valdemar: 

Nu siger jeg dig for første gang: 

»Kong Volmer, jeg elsker dig«. 

Nu kysser jeg dig for første gang 

Og slynger min arm om dig. 

Og siger du, at jeg det før har sagt, 

Og at du til kysset er vant, 

Så siger j.eg: »Kongen han er en nar, 

Der mindes forfængelig tant«. 

Hvorledes forholder nu elskovskys sig overfor 
gentagelsens lov? At man ikke kommer nogen vegne 
med ét kys, er udtalt med tilstrækkelig tydelighed i 
et istro-rumænsk ordsprog ^ Cu un trat busni nu se 
afla mulierCf o: med ét enkelt kys fanges ingen kvinde. 
Denne grundregel gælder både for mandens og kvin- 
dens vedkommende. 

Men hvormange kys behøves da? 

Der er en lille græsk folkevise, der hedder Alle 
gode ting er tre. Den lyder således: 

Et kys jeg fik — da blev jeg syg; 

Med nok et kys du mig helbrede! 

Et tredje kys du mig tilstede: 
For døden selv jeg vorder tryg! 

Det tør dog vist anses for ret tvivlsomt, om han 
lader sig nøje med tre, så knebne plejer elskende 
ikke at være. Spanierne, og iøvrigt mange andre 
folk også, siger jo om elskende, at de »spiser hin- 
anden op i kys«, og så må der virkelig flere til 
end tre. — 

^ Meddelt mig af den rumænske paremiograf Jullu A. Zanne. 

Tag dette kys og tusend til, du søde 

synger Aarestrup, men Catul overbyder ham dog i 
et af digtene til Lesbia: 

Giv mig tusende kys og giv mig hundred, 
Derpå tusende, derpå andre hundred, 
End et tusende og endnu et hundred! — 
Er så regnskabet nåt til mange tusend. 
Streg derover, så selv vi tallet taber, 
Og en anden ej heller ved det nøje. 
Som kan ramme os med det onde øje. 

Som man ser, har Catuls elsker et ikke ringe 
forspring for Aarestrups, og dog synes en senere 
digter, at selv hans fordringer er alt for urime- 
lig små. »Nej, siger Joachim du Bellay til sin 
Columbelle, giv mig så mange kys, som der findes 
blomster på enge, korn på marken og druer i vin- 
haverne; og for at du ikke skal tro om mig, at jeg 
er utaknemmelig, skal jeg strax give dig lige så 
mange igen«. 

Du Bellay bebrejder tillige digteren fra Verona 
bittert, at han beder om så få kys, at de over- 
hovedet kan tælles: 

Peu vrayment CatuUe en désire 
Et peu se peuvent-ilz bien dire, 
Puis que compter il les a peu. 

Jeg må dog her tage Catul lidt i forsvar; han er 
ikke så nøjsom i sine fordringer ligeoverfor Lesbia, 
som du Bellay antager; i et andet digt spørger han 
hende: 

Gærne Lesbia, gad du vidst, hvor mange 
Kys jeg egentlig ønsked for at mættes; 

Og svaret lyder: 

Talløst Libyens sandskorn ligge spredte 

Der, hvor silfium voxer, i Kyrene, 

Om den glødende Jupiters orakel 

Og den hellige grav, hvor Battus hviler. 

Talløst sljærnemes flok, når natten tier, 

Ned på menneskers skjulte elskov skuer, 

— Og utallige kys på dine læber 

Er din rasende elsker nok, så mange. 

Som en nysgærrig ej kan gennemtælle, 

Onde, giftige tunger slå med trolddom. 

En guds lykke er det da, som det finske ordsprog 
siger, at »munden ikke slides ved at kysse og hånden 
ikke ved at trykke«: 

Suu ei kulu suu deltessa, 
Kåsi kdttå annellessa. 

Selv om munden vel ikke ligefrem slides op, så 
kan den megen kyssen alligevel tilsidst næsten gøre 
ondt, — men herimod findes der kun et eneste middel, 
man må strax »kysse godt igen«. Dorat, der må 
anses for en fremragende autoritet i oskulologi, siger 
udtrykkeligt : 

Un second baiser peut guérir 

Le mal qu'un premier t'a pu faire. 

Og Heine, hvis autoritet i disse spørgsmål næppe er 
mindre, helder ganske til den samme anskuelse: 

Hast du die Lippen mir wund gekQsst, 
So kQsse sie wieder heil, 
Und wenn du bis Abend nicht fertig bist, 
So hat es auch keine Eil'. 

Du hast ja noch die ganze Nacht, 
Du Herzallerliebste meln! 
Man kann in solch einer ganzen Nacht 
Viel kfissen und selig sein. 

Jeg benytter det sidste af de anførte vers som 
overgang til det næste spørgsmål, vi har at under- 
søge, næmlig kyssets kvalitative forhold; idet jeg 



Digitized by VjOOQIC 



46 

dog her ser bort fra dets rent gustative egenskaber, 
som er omtalt tidligere. 

Elskovskysset skinner som en facetteret diamant 
i tusende farver; det er evigt vexlende som solens 
glitren på bølgen og udtrykker de forskelligste stadier 
og stemninger fra ydmyg hengivenhed til hed attrå. 

Elskovskysset »slukker læbens ild«; det kvæger 
og stiller længsler, men det brænder også og skaber 
savn. Margrete sidder ved rokken og i bævende 
længsel mindes hun Fausts stærke kys: 

Meine Ruh ist hin, 
Mein Herz ist schwer; 
Ich finde sie nimmer 
Und nimmermehr. 

Und seiner Rede 
Zauberfluss, 
Sein Håndedruck 
Und, ach! sein Kuss! 

Mein Busen drflngt 
Sich nach ihm hin. 
Ach, dflrft' ich fassen 
Und halten ihn! 

Und kQssen ihn, 
So wie ich woUt', 
An Seinen Kfissen 
Vergehen soUt' ! 

Utallige digtere har varieret æmnet om de kvæ- 
gende og dog brændende elskovskys. 

Ned over mig livssvulmende strømmer 
Kyssets glødende purpurregn, 

synger Valdemar, da han mødes med Tove, og Aare- 
strup jamrer: 

Forgæves! Jeg søger 
Hin sødme, som brænder 
Hos dig allevegne 
På mund og på hænder. 

Denne »brændende sødme« synes at være et ube- 
drageligt karaktermærke for et ægte elskovskys; vi 
genfinder den også hos Heine: 

Die Welt ist dumm, die Welt ist blind 
Und dlch wird sie immer verkennen; 
Sie weiss nicht, wie sflss deine Kfisse sind, 
Und wie sie beseligend brennen. 

Hvilke fornemmelser, der ledsager det første kys, 
er skildret i den gamle naive og dog så raffinerede 

kærlighedsroman om Dafnis og Kloe. Som belønning 
har Kloe skænket Dafnis et kys, et uskyldigt ung- 
pigekys, men han fornemmer det som en elektrisk gnist : 

»I Guder, hvorledes føler jeg mig? Hendes læber 
er blødere end rosens blade, hendes mund så sød 
som honning, og hendes kys gør mere ondt end en 
bis stik. Ofte har jeg kysset mine gedekid, ofte har 
jeg kysset mine lam, men aldrig har jeg følt noget 
lignende. Min puls slår stærkt, mit hjærte banker, 
det er som vejret skulde gå fra mig, og dog ønsker 
jeg at få endnu et kys. Vidunderlige ukendte smærté! 
Mon Kloe har drukket en gift, inden hun kyssede 
mig? Hvorledes er hun da ikke selv død deraf«? 

Som ført af en uimodståelig magt vender Dafnis 
tilbage til Kloe; han træffer hende indslumret, men 
han vover ikke at vække hende: »Se hvor hendes 
øjne sove, og hvor hendes mund ånder. Æbleblomstens 
duft er ikke så fin som hendes ånde. Men jeg tør 
ikke kysse hende. Hendes kys stikker mig i hj ærtet 
og gør mig afsindig som ung honning.« Dafnis' frygt 
for kysset taber sig dog senere, efterhånden som 
hans naivitet viger pladsen for større selvbevidsthed. 

At kys er som et stik af en bi eller et sår, er 
et billede, mange digtere har brugt, og billedet kom- 
mer utvivlsomt virkeligheden nær. Med den stigende 
lidenskab bliver kyssene heftige og vilde: 

Die rothen Lippen, die kQssten so wild, 
So sturmiiich, so sinneverwirrend ; 

Og sådanne kys efterlader spor. Aarestrups elskede 
har skønne runde skuldre: 

De svulme som en gudindes, 
Så nøgne og så frækt. 

Jeg vil dem brændemærke — 
Det har de vel fortjent. 
Se, hvor de hede læber 
Har rosenmærket brændt. 

Hafis' elskerinde frygter, at »hans altfor hede kys 
skal brænde sort hendes fine læbe«. I den stadigt 
stigende attrå bliver kyssene mere og mere begæ- 
rende og antager former, som i dristige vers er be- 
sungne af oldtidens og renaissancens digtere; megen 
hed erotik er digtet over æmnet columbatim lahra 
conserere. 

Kysset 4 

Tilsidst bliver kyssene bid. Mirabeau skriver i 
et af kærlighedsbrevene til Sophie: »Jeg kysser dig, 
jeg bider dig overalt, et jaloux de ta blancheur Je te 
couvre de sugonsA Og de klassiske digtere omtaler 
gentagne gange de røde småspor på kind eller læbe, 
hals eller skulder, som den elskedes morsiunculæ 
har efterladt. Arethusa skriver til Lycas: »Hvad 
foretager du dig langt fra mig? Oh! lad aldrig nogen 
ung pige trykke mærket af sine tænder på din hals.« 
Italienerne bruger udtrykket baciare co* denti (kysse 
med tænderne) for at elske. 

Disse kys kan man vist kun betragte som en 
slags overgangsled af kortere eller længere varighed, 
efter omstændighederne. De er som »det farefulde 
hav«, der på Mile de Scudéry's berømte kærligheds- 
kort (la carte de tendre) fører ind i les terres in- 
connueSy men disse lande ligger udenfor den rene 
oskulologi, hvorfor jeg også her stanser mine under- 
søgelser. Dog må jeg først anføre, hvad gamle Ovid 
har skrevet, skønt jeg ingenlunde mener, at man i 
dette tilfælde bør lægge nogen særlig vægt på hans 

mening, tilmed da den langtfra er uangribelig i mo- 
ralsk henseende: 

Oscula qui sumpsit, si non et cetera sumet, 

Hæc quoque quæ data sunt perdere dignus erit. 

Quantum defllerat pleno post oscula voto? 
Heu mihi rusticitas, non pudor ille fuit. 

Det kunde efter det foregående synes overflødigt 
at indlade sig på en nærmere undersøgelse af kys- 
sets — man kan måske sige — topografiske for- 
hold. Elskovskysset rettes jo væsentligt imod munden ; 
det er tilstrækkeligt bekendt, og til overflod har jeg 
godtgjort det ved en række citater af ansete og på- 
lidelige forfattere. Jeg skal endnu tilføje et tysk 
Sinngedicht af Friedrich von Logau: 

Wer kassen will, kflss' auf den Mund, 
Das andre giebt nur halb Geniessen, 

Gesichte nicht, nicht Hals, Hånd, Brust; 
Der Mund allein kann wieder kOssen. 

V. Logaus forsvar for munden som det eneste 
sted, der bør kysses, er yderst logisk, og rent teore- 
tisk set kan der vel ikke indvendes noget imod det; 

men i praxis stiller forholdene sig helt anderledes. 
Den kongelige trouvére Thibaut de Champagne under- 
søger i et længere digt, et af de såkaldte Jeux-partis, 
spørgsmålet om man skal kysse sin elskerindes mund 
eller fødder. Baudouin mener, at ^an skal kysse 
hende på munden, og udvikler nærmere hvorfor; 
men Thibaut svarer, at den, som kysser sin hjærtens- 
dame på munden, elsker hende ikke, ti således kysser 
man jo den første den bedste lille hyrdinde; kun 
ved at kysse hendes fødder viser man' sin hengivenhed 
og kun derved kan man vinde hendes gunst. Spørgs- 
målet fødder eller mund drøftes udførligt af de to stri- 
dende parter, der dog tilsidst enes i den anskuelse, at 
man skal kysse bægge dele, begynde med fødderne 
og ende med munden. 

Det lader sig ikke nægte, at Thibaut de Cham- 
pagne har et langt videre, syn på sagen end v. Logau, 
og dog — også den oldfranske digters standpunkt må 
betegnes som noget indskrænket. 

Alle andre digtere lærer os jo, at ikke blot munden 
og fødderne, men hver plet på den elskedes legeme 
siger: kys mig: 

Venner om jeg kunde blot! 
Hende kunde jeg kælen 
Kysse alting, stort og småt, 
Fra nakken ned til hælen. 

Således synger Aarestrup, og han vender atter 
og atter tilbage til den samme tanke i sine ritor- 
neller: 

Når munden næppe mere kysset føler. 
Fordi for hidsigt dine læber brænde, 
Tryk dem i barmens alpesne, det køler! 

Til kys indbyder armen, hvid og kælen, 
En dejlig tumleplads den runde skulder, 
Men kys på barmen gå ret ind i sjælen. 

Alt hvad fornuftigt siges kan om runde. 
Snehvide skuldre, har jeg sagt; til gengæld 
En af dem nu mig hvilested forunde. 

Ved kysset heftet i din nakkegrube, 
Du gøs og kasted dig tilbage — hurtig 
Jeg planted kyssets rose på din strube. 

Omkring min dejlighed i kres jeg summer, 
Som bræmsen om det store liljebæger, 
Og først i nektarkalken jeg forstummer. 

Lad mig som afslutning endnu minde om en 
nydelig lille myte, Dorat har digtet om »kys i bar- 

mens alpesne«. Kysset, siger han, er en dejlig rose, 
og der blomstrer roser overalt i dets spor: på kvin- 
dens hvide barm sprang to friske rosenknopper frem 
ved dets tryllebud: 

Le bouton d'un beau sein est éclos du baiser; 
Une rose y fleurit pour y marquer sa trace; 
Fier de Tavoir fait naitre, il aime å s'y fixer. 

Men er den elskede ikke i ens nærhed, og oscula 
corporalia derved umuliggjorte, kysses hendes billede, 
som det så naivt er udtrykt i en fransk vise: 

Je ferai faire un' belle image, 
Semblable å vous, mes chers amours, 
Je la mettrai dans ma pochette, 
Je la bais'rai cent fois par jour. 

Er man ikke så lykkelig at eje den »elskede gen- 
stands« billede, kysser man alt, hvad der på en eller 
anden måde har været i forbindelse med eller blot 
minder om ham eller hende. Tovelille jubler til 
kong Volmer: 

For alle mine roser har jeg kysset ihjel, 
Alt medens jeg tænkte på dig; 

men i smærte og spot synger F. Ruckert: 

Den hårde sten jeg kysser selv med andagt, 
Fordi dit hjærte er så hårdt som sten. 

Sådanne oscula impropria omtales meget hyppigt 
af digterne, de ældre såvel som de nyere. Proper- 
tius siger i en af sine elegier: »Hvor mange spor af 
kys har jeg ikke efterladt på de trin, der fører op 
til dit hus«, og attenhundrede år senere synger Dorat: 

Je baise le gazon propice 
Dont tes charmes ont approché, 
Le sable od tes pas ont touché, 
Et la verdure protectrice 
Sous qui mon bonheur fUt caché. 

Hyppigt sender de elskende også hinanden kys 
igennem luften som i Bérangers bekendte sang om 
det afskyelige forår: 

Nous nous aimions sans nous connaftre, 
Nos baisers se croisaient dans l'air. 

Dog er afstanden for stor til en sådan platonisk 
udvexling af kys, benyttes forskellige små tjenst- 
villige postillons d'amour. Heine bruger sine digte: 

Ich woUte, meine Lieder 
Das wåren KQsse fein: 
Ich schickt' sie heimlich alle 
Nach Liebchens Wangelein; 

medens den unge pige hos Runeberg tager sin til- 
flugt til en nyudsprungen rose: 

Mellan friska blomster genom lunden 
Gick den goda flickan helt allena, 
Och hen brOt en nyfQdd ros og sade: 
SkOna blomma, om du vingar ågde, 
Skulle jag dig sånda till min ålskling. 
Sen jag fåstat tvenne låtta budskap 
Ett vid h6gra vingen, ett vid venstra: 
Ena: att han dig dock skulle kyssa, 
Och det andra: sånda dig tillbaka. 

Men hvor meget nu end digterne pynter på så- 
danne pr. post afsendte og modtagne kys, og det 
kan ikke nægtes at flere af dem i poetisk henseende 
er overordentlig tiltalende, er og bliver de i virke- 
ligheden kun nogle yderst tarvelige stedfortrædere, 
som de elskende til syvende og sidst kun kan være 
dårligt tjente med. Kysset, siger de praktiske Fransk- 
mænd, er en frugt, man må plukke af selve træet — 
le baiser est un fruit qu'il faut cueillir sur Varbre. 

Kysset må gives, som det må tages, i løndom; 
kun så ejer det sin fulde friskhed, sin fulde beruselse. 
Heine siger herom: 

Kflsse, die man stiehit im Dunkeln 
Und im Dunkeln wiedwgiebt, 
Solche KtLsse, wie besel'gen 
Sie die Seele, wenn sie liebt. 

Ingen profane øjne må se det — det vedkommer 
kun de to, og ingen andre i den hele verden. Hemme- 
lighed og tavshed må hvile over det som over alt, 
hvad der vedrører kærlighedens væsen, at ikke sommer- 
fuglevingerne skal miste deres støv. 

Den strænge Cato degraderede senatoren Manilius, 
fordi han havde kysset sin hustru ved højlys dag og 
i deres datters nærværelse. Plutark mener dog, at 
straffen var for hård, men han tilføjer: »Hvor hæs- 
ligt er det dog ikke at kysse hinanden i andres nær- 
værelse«. Med denne opfattelse stemmer det godt, 
at kirkelæreren Clemens fra Alexandria opfordrede 
alle ægtefolk til ikke at kysse hinanden, når tjeneste- 
folkene var tilstede. 

Alle fintfølende mennesker vil utvivlsomt sym- 

patisere med den strenge antike opfattelse, ligesom 
de også aldeles ubevidst følger den i praxis. Et kys 
til eller af en elsket kvinde er for sart et kærligheds- 
pant til at tåle uvedkommendes blik. 

Hvor mange af nutidens forlovede vilde finde 
nåde for Catos øjne? Hvor ofte støder de ikke ved 
deres optræden den simpleste sømmelighedsfølelse! 
Deres kys og kærtegn, der burde være deres hemme- 
lige eje, giver de gladelig til skue for alle og enhver. 
Jeg har en aften i et stort selskab set en ung pige 
ostentativt kysse sin kæreste midt på munden! Cato 
vilde sikkert vende sig i sin grav, om han vidste, at 
en så ublu optræden virkelig blev tålt mellem an- 
stændige og dannede mennesker. Og hvor vilde han 
ikke harmes og væmmes — når han da ikke fore- 
trak at le — over de obligate velbekommekys, der 
meget almindeligt vexles mellem mand og kone i 
middagsselskaber. Ak ja, når maven er mæt . . . Hvor 
berettiget er ikke Kierkegaards satire over »det ægte- 
skabelige huskys, hvormed ægtefolkene, i mangel af 
serviet, tørrer hinanden om munden, idet der siges 
velbekomme.« 

Sur les levres de la Jeunesse 

Tu fals tes plus douces moissons. 

(DORAT.) 

Pigens elskovskys skænkes kun hendes hjærtens- 
ven, den raske ungersvend; en gammel frier afvises 
med hån. Den skønne Mara, hvid og rød, gik ved 
kilden og vogtede får: 

Se, da kom tilhest en gammel, gammel ungkarl, 
Råber: Herrens fred med dig, skøn Mara, hvid og rød! 
Sig mig, bydes her en svaledrik vel, kold og klar? 
Sig mig, kan her plukkes eviggrøn basilikum. 
Og får her man kysse vel skøn Mara, hvid og rød? 

Men på stand gensvarer ham skøn Mara, hvid og rød: 
Du tilhest, med Gud, du gamle, gamle ungkarl! 
Ingen drik dig bydes her af kilden, kold og klar; 
Her får du ej plukke eviggrøn basilikum 
Får end mindre kysse her skøn Mara, hvid og rød. 

Atter gik skøn Mara, hvid og rød, ved kilden og 
vogtede får: 

Se, da kom tilhest en frank og fager ungkarl, 

Råber: Herrens fred med dig, skøn Mara, hvid og rød! 

Sig mig, bydes her en svaledrik vel, kold og klar? 

Sig mig, kan her plukkes eviggrøn basilikum, 

Og får her man kysse vel skøn Mara, hvid og rød! 

Men på stand gensvarer ham skøn Mara, hvid og rød : 
Du tilhest, ved Gud, du franke, fagre ungkarl! 
Vil du drikke her af kilden, kom en morgen, 
Klart og koldt er hvert et vand i morgenstunden; 
Vil du plukke her af busken, kom en middag, 
Sødest dufter hver en blomst i middagsstunden; 
Vil du kysse her skøn Mara, kom en aften, 
Ensom sukker hver en mø i aftenstunden. 

I en anden serbisk vise træffer vi den samme 
forherligelse af den unge, mandige elsker, den samme 
foragt og afsky for gamlingen, der går på frierben: 

Hist, på bjærgets skråning, stod en jomfru. 
Hendes åsyn spejled sig i fossen, 
Og den jomfru til sit åsyn talte: 
Åsyn, du, som min bekymring vækker, 
Vidste jeg såvel, at du i tiden 
Af en gamling engang skulde kysses, 
Ud jeg gik mig mellem grønne bjærge, 
Plukked alle bjærgets bitre urter, 
Pressed af dem alle skarpe safter. 
Tvætted dermed dig, mit åsyn, at du 
Dufted bedsk, der gamlingen dig kyssed ! 

O, men vidste jeg, mit lyse åsyn. 
At du skulde af en yngling kysses, 
Ud jeg gik mig i den grønne have, 
Plukked alle roserne i haven, 

Pressed af dem alle søde safter, 
Væded dermed dig, mit åsyn, at du 
Dufted lifligen, der han dig kyssed! 



Kysset må tages og gives i glad frivillig hengiven- 
hed. At anvende vold er uridderligt, uskønt og i 
højeste grad foragteligt. Her er et område, hvor 
den brutale sætning om den stærkeres ret aldrig kan 
få gyldighed. En albanesisk folkevise handler om en 
ung mand, der opsøger en pige han elsker; han 
træffer hende ved bækken, og mod hendes vilje kysser 
han hende på mund og kinder. Fuld af skam søger 
jomfruen at afvaske kysset i bækken, men dens vand 
farves rødt, og »når kvinderne i den nærliggende by 
kom til bækken for at vaske deres tøj i den, blev 
det rødt istedetfor hvidt. Og i de haver, man van- 
dede med bækkens vand, skød der purpurrøde blom- 
ster frem. Og de fugle, som drak af dens vand, 
mistede deres sang.« 

I flammeord viser denne sang os, hvor dyb en 
krænkelse, man tilføjer en kvinde ved at kysse hende, 
når hendes hjærte ikke siger ja. Kun en sydlandsk 

fantasi kan finde så sublime poetiske udtryk — på 
fransk hedder det jævnt og ligefrem: Un baiser n'est 
lien quand le cæur est muet. I de germanske lande 
tager man tungere på det. Herhjemme siger vi: Kys 
med gevalt er æg uden salt; det er dog altid ele- 
gantere end det tyske ordsprog : Ein aufgeschwungener 
Kuss ist wie ein Huhneraug' am Fuss. 

Spørgsmålet »kys med gevalt« kan ikke blot be- 
tragtes fra en etisk, men også fra en juridisk side. 
Holberg fortæller, »at man udi Neapel relegerede 
den, som kyssede et Fruentimmer på Gaden mod 
hendes Villie, saaledes, at han maatte paa 30 Mile 
ikke komme nær det Sted, hvor Gierningen var be- 
dreven«, og en tysk retslærd har i slutningen af for- 
rige århundrede skrevet en udførlig og yderst grundig 
afhandling om den ret, en kvinde har overfor en 
mand, der kysser hende mod hendes vilje: Von dem 
Rechte des Frauenzimmers gegen eine Mannsperson, 
die es wider seinen Willen kusset Forfatteren be- 
gynder med at klassificere kyssene; han skælner 
mellem de tilladelige og utilladelige og opstiller føl- 
gende inddeling: 

Kys er enten 

I Tilladelige: 

A. som åndelige kys; 

B. som forsonings- og fredskys; 
G. som sædvanekys, dels 

a. som hilsen 

1. ved møde, 

2. ved ankomst, 

3. ved bortrejse, dels 

b. som høflighedsbevis, dels 

c. i spøg; 

D. som ærbødighedskys; 

E. som festkys; 

F. som kærlighedskys 

. a. mellem ægtefolk, 
^. mellem forlovede, 
7. mellem forældre og børn, 

d. mellem slægtninge, 

€. mellem gode venner. Eller 

II Utilladelige, når de gives 

A. af falskhed eller ondskab; 

B. af forbuden vellyst. 

Efter dette meget vellykkede forsøg på en kj^ssets 
systematisering, hævder vor jurist, at det kommer 
an på, hvem der kysser, og hvem der kysses. Hvis 
for exempel en bonde eller en simpel borger dri- 
stede sig til at kysse en adelig og fornem dame imod 
hendes vilje, så vilde hendes ret overfor angriberen 
være langt større, end hvis det drejede sig om en 
mand af mindre tarvelig herkomst; men hvis der- 
imod Hans stjæler fra sin Grethe »einen unformlichen 
handfesten Landkuss«, og hun klager til sognefogden, 
vil der næppe kunne komme nogen retssag ud af det. 

Overhovedet, siger han, kan et kys mellem socialt 
ligestillede ikke betragtes som nogen »injurie«, og han 
definerer nærmere, hvorledes han opfatter dette be- 
greb; kun hvis man ved kysset har nogen bevi.dst 
ukysk hensigt, kun hvis der altså foreligger et oscu- 
liim luxiiriosum eller libidinosum , kan der blive tale 
om injurie, så kan der konstateres, hvad man efter 
italiensk lovgivning kalder crimen osculationis , og så 
vil injurianten kunne idømmes fængsel eller penge- 
bøder propter voluntatem perniciosæ libidinis. Dog 
bør straffen variere i størrelse efter den injurieredes 

stilling. Er hun nonne eller gift, bør den være 
strengest; mindre streng, hvis hun er ugift, men for- 
lovet; mildest, hvis hun er ugift og uforlovet. 

Men hvis den ukyske hensigt ikke bestemt kan 
bevises, kan kvinden ikke klage over nogen »injurie«, 
og efter tyske regler skal kysset anses for tugtigt, 
indtil det modsatte godtgøres. I virkeligheden stiller 
vor jurist sig således meget liberalt overfor »kys 
med gevalt«; han betragter det nærmest som »eine 
grosse Kleinigkeit«. 

Angående spørgsmålet om kvindens nødværgeret 
i påkommende tilfælde mener han, at hun er beret- 
tiget til at afdse fomærmeren med et ørefigen, dog 
kun hvis der virkelig foreligger en crimen osculationis, 
og dette ørefigen må ikke tildeles med en »Amazonen- 
faust«, da hun ved en sådan retorsion let mister sin 
ret til at anlægge injuriesag. Hun må fremfor alt 
være betænkt på »die Ohrfeige proportionirlich ein- 
zukleiden«, da ellers manden kan føre klage over 
hende. Resultatet heraf er, at kvinden må omgås 
yderst forsigtigt med sin nødværgeret. 

Vor jurist slutter med betragtninger over de til- 

Kysset 5 

fælde, hvor den kyssede kvinde taber enhver ret, 
næmlig når der fra hendes side foreligger dissimula- 
tion eller provokation, når hun f. ex. ved miner eller 
væsen siger: jeg gad se den, der tør kysse mig, og 
derved direkte udsætter sig for fare. 

Også Holberg har beskæftiget sig med dette spørgs- 
mål, og han fortæller følgende i en af sine epistler 
(nr. 199): 

»Jeg var forgangen Uge udi et Selskab, hvor en 
selsom Hændelse tildrog sig. En Person listede sig 
til et Fruentimmer og gav hende uformodentlig et 
Kys. Den Vestalske Jomfrue tog saadan Douceur 
saa unaadigen op, at hun i Vrede gav ham et dygtigt 
Ørefigen. Han studsede derved, og Selskabet ventede, 
at han vilde giøre Repressalier, Men den forurettede 
Person, for at vise Prøve paa sin Ærbødighed mod 
Qvindekiønnet, giorde en dyb Compliment og kyssede 
den samme Haand, med hvilken Gierningen var be- 
dreven. Det heele Selskab prisede denne hans Poli- 
tesse.« 

Holberg derimod priser ikke hans politesse; lige- 
som den tyske jurist ser han ingen injurie i et kys, 

ja han mener endogså, at den unge mandsperson 
burde have betalt jomfruen hendes ørefigen tilbage. 
Denne grove pebersvendeopfattelse forsvares meget 
sindrigt på følgende, ret overraskende måde: 

»Jeg bekiendte reent ud, at hvis saadant var mig 
hændet, havde jeg saluteret den gode Jomfrue paa 
samme Maade igien, og det ikke af Vrede og Hævn- 
gierrighed, men for at lade see den Respect man bør 
have for Fruentimmer; thi at kysse paa en Jomfrues 
Haand, af hvilken man faaer et Ørefigen, er det 
samme, som man vil sige: Efterdi I er et skrøbeligt 
Creature af ingen Betydelse, og som ingen Tort kand 
giøre mig, saa fortiener eders Gierriing heller Latter 
end Hævn og Vreede. Intet fornuftigt Fruentimmer 
kand finde Behag udi saadan Compliment, saasom 
intet er haanligere, end at blive tracteret som en 
Marionete; og haaber jeg, at ingen Dame eller Jom- 
frue forarger sig over denne min Betænkning, men 
heller anseer den som en Prøve paa den Justice, jeg 
stedse haver ladet see mod Fruentimmer, idet jeg 
haver altiid taget dem for fulde. Et Kys er ellers 
intet andet end en Hilsen, kand ikke heller agtes 

anderledes: Vi leve nu ikke meere udi de pæne 
Tider, da en Jomfrue daanede alleene ved at høre 
det nævne.« 

De engelske dommere ser helt anderledes på 
sagen. I 1837 klagede Mr. Thomas Saverland over 
Miss Caroline Newton, der havde bidt et stykke af 
hans næse, fordi han i spøg havde villet kysse hende. 
Den anklagede blev frifunden, og dommeren udtalte: 
»Når en mand kysser en kvinde imod hendes vilje, 
er hun fuldkommen berettiget til at bide næsen af 
ham, hvis hun vil.« »Og spise den, hvis hun har 
lyst,« tilføjede halvhøjt en spøgefuld advokat. 

Her i landet skal det ikke være forekommet, at 
en kvinde har påstået en mand straffet efter injurie- 
paragrafferne for et kys; derimod meddeler en juri- 
disk ven mig, »er det en ganske dagligdags ting, at 
stiksjovere, der på gaden beærer damer med søde 
kys, i den offentlige politiret vedtage større eller 
mindre bøder for overtrædelse af politivedtægten.« 

Lad os herefter se, hvorledes sagen stiller sig, 
når der kun tilsyneladende er spørgsmål om »kys 
med gevalt« — ti det er jo en almindelig bekendt 

sag, at det ikke altid må tages for alvorligt, om en 
kvinde siger nej. Afslaget kan jo blot være for- 
blommet. »Pigens nej er ungersvendens ja« lærer 
Peder Syv os, og Runeberg, der også forstod sig på 
kvinder, siger: 

Kyssar ålskar hvarje flicka. 
Fast hon låtsar dem fiSrakta. 

Hvis man nu, i påkommende tilfælde, er over- 
bevist om, at det tyske ordsprog har ret, der siger: 
Åuf ein Weibes Zunge ist Nein nicht Nein , hvad så ? 
Ja, hvorledes situationen skal klares, oplyses ikke 
bestemt i de mig tilgængelige kilder, så jeg tør ikke 
udtale mig om dette spørgsmål; men jeg er over- 
bevist om, at øjeblikkets vanskelighed vil skænke 
manden såvel de behørige diplomatiske ævner som 
den fornødne takt. Kun én ting kan jeg bestemt 
dokumentere, at hvis manden følger sin naturlige 
beskedenhed og tilbageholdenhed og tager pigens for- 
blommede nej for alvor, så ler hun blot af ham 
bagefter. En meget udbredt fransk folkevise handler 
om en jæger, der træffer en ung pige ude i skoven. 
Betaget af hendes skønhed vil han kysse hende: 

La prend par sa main blanche 
Voulant la caresser; 

men hun begynder at græde, og rørt over hendes 
tårer lader han hende strax gå. Dog næppe er hun 
kommet ud af skoven, før hun ler af ham af fuld 
hals, og spottende råber hun efter ham: 

Quand vous teniez la caille, 
Il fallait la plumer. 

Quand vous teniez la fillette, 
Il fallait l'embrasser. 

Jeg anfører disse vers, da de muligvis kan tjene 
som en gavnlig vejledning for uerfarne unge mænd. 

Kvindens nej er endogså hyppigt et pikanteri, som 
lidt mere raflBnerede elskere særligt attrår. Allerede 
Martial har udtalt sig i denne retning i et lille epi; 
gram, der begynder: 

Kyssene priser jeg mest, som plukkes på stridige læber, 
Øjets harmfulde lyn øger din dejligheds syn ^, 

^ Oversat til denne bog af dr. phil. Vilh. Andersen. 

og Marot, der også var meget forfaren i »ars amandi«, 
beder endog sin elskerinde om ikke at skænke ham 
sine kys frivilligt: 

Bouche de coral précieux 
Qui å baiser semblez remordre. 
Ha! bouche que tant je désire 
Dites nenni en me baisant. 

Også Dorat har udtalt sig i samme retning. »Lov 
mig ni kys,« siger han til sin Thais; »giv mig de 
otte, og lad mig kæmpe om det niende«: 

Les huit premiers accordés par toi-méme 
Mettront le comble å ma félicité; 
Mais je mourrai de plaisir au neuviéme, 
Et surtout s'il m'est disput^. 

Selv om svaret ikke lyder rent ud nej , kan det 
jo holdes i så ubestemte udtryk, at det hverken kan 
kaldes en tilladelse eller et afslag. Mange piger 
tænker som der står i den svenske vise: 

Men svara ja, det vill jag ej, 
Ock vill ej heller sfiga nej. 

Der er en jysk talemåde, der lyder således : Maren 

må a kyss' dæ? — Gæt engang. — Do vil vel it? — 
Gæt engang til. — - Do vil? — Imænd hudden ku 
do da gæt det? Dette stemmer ret godt med føl- 
gende tyske talemåde: Zwinge mich, so thu* ich keine 
Sande, sagte das Mådchen. I disse tilfælde er der 
naturligvis ikke tale om nogen crimen osculationis, 
ti, som juristerne siger, uolenti non fit injuria. 

Lad os nu tilsidst undersøge alle disse kys fra 
et moralsk standpunkt. Vi har jo alle fra vor tid- 
ligste barndom lært, at 

Den som kysser pigerne, 
Han har en hæsselig vane, 

Og folketroen tilføjer advarende, at det giver sår på 
munden. Ak ja, det er vist meget sandt, men hvor- 
ledes går det i det hele med vor børnelærdom, når 
vi kommer til skelsår og alder? Hør blot visen om 
hvordan det gik den unge Serber, trods alt hvad 
han havde lært: 

Her, så har man sagt os, 
Boer en flittig yngling, 
Som i gamle bøger 
Gransker tit og længe. 

Bøgerne ham siger: 
Rid kun ingen ganger, 
Gjord kun intet glavind, 
Drik kun ingen vin og 
Kys kun ingen piger! 

Dog, den yngling hører 
Ikke hvad de siger: 
Skarpest sværd han gjorder. 
Hedest vin han drikker, 
Fagrest mø han kysser. 

Når selv en så lærd mand som vor Serber bukker 
under for det fristende kys, hvad skal man så sige 
om alle de andre, der er mindre vel studerte! Og 
lad os, inden vi dømmer nogen, huske på — og det 
tør sikkert anses som en meget formildende om- 
stændighed — at en skøn kvindemund umiddelbart 
indbyder til kys; den er jo skabt til det, påstår en 
gammel trubadur, skabt til kys og smil: 

E qan vei la bocca vermeilla 
Qu'anc Dieus no sap far sa pareilla 
Per baisar ni per rire gen, 
Adonc soi eu enamoratz 
Que non sai que die ni que fatz. 

Den skælmske mund med de hvide tænder og de 
røde, fugtige, fint tegnede læber siger jo til enhver 
mand, der ikke er af sten, kys mig, kys mig: 

Sa fraische bouche riant 
Qui tous jours dit par semblant: 
Baisez, baisez-moi, amis, 
Toudisl 

Hvor menneskeligt er ikke Byrons ønske, at alle 
kvinder kun havde en mund, for at han kunde kysse 
dem alle på en gang: 

That womankind had but one rosy mouth, 
To kiss them all at once from North to South. 

Der er utvivlsomt mange, der deler dette ønske; 
Runeberg har udtalt et lignende og med en udførlig 
redegørelse for sine grunde: 

Jag blickar på tårnomas skara, 
Jag spanar och spanar bestandigt; 
Den sk()naste ville jag vålja, 
Och svigtar dock ståndigt i valet. 
Den ena har klarare ()gon, 
Den andra har friskare kinder, 
Den tredje har fuUare låppar, 
Den Qerde har varmare l\jerta. — 

Så finns ej en enda, som saknar 
Ett något, som ^Uigslar mitt sinne. 
Jag kan ej en enda fSrskjuta: 
O, iinge jag kyssa dem alla.. 

Selv en kirkens mand som Æneas Silvius Piccolo- 
mini skriver, for ret at skildre hvor smuk og ind- 
tagende en ung pige var, at ingen kunde se hende 
uden at få lyst til at kysse hende ^. Jeg skal til 
beroligelse for alle oplyse, at han skrev dette, inden 
han blev udnævnt til pave og IBk navnet Pius II. 

Det tør da sikkert nu anses for godtgjort, at 
kvinder, smukke kvinder og kys hører sammen; så 
er nu engang naturens orden, og vi finder det be- 
kræftet i alle lande og til alle tider. 

Grækerne siger; »Til kastanjer hører vin, til nød- 
der honning og til unge piger kys morgen og aften«. 
Jeg er tilbøjelig til at antage, at kvinderne også 
deler denne anskuelse; ganske vist har jeg ingen be- 
stemte udtalelser at støtte mig på, men jeg kan dog 

^ Nihil his genis amabilius, nihil delectabilius visa. Quae cum 
malier risit in parvam ntrimque deiscebcuit foveam, Nemo has 
oidit qui non cuperet osculari. Os parvam decensque; labra coraU 
Unt coloris ad morsum aptissima. 

anføre et tysk ordsprog, der meget bestemt tyder i 
den retning: Ich kann das Kussen nicht leiden, sagte 
das Mådcherif wenn ich nicht dabei bin. 

Hvis nu alligevel, trods alt hvad jeg har anført, 
en eller anden streng moralist vilde holde på, at det 
er og bliver en »hæsselig« vane at kysse de unge 
piger, og hvis muligvis en endnu strengere moralist 
vilde hævde, at det ovenikøbet er en synd, så skal 
jeg kun dertil sige, at det i alt fald er af den slags 
synder, som der er tilgivelse for; selv paven nægter 
ikke sin absolution. Det siger Italienerne, og de må 
jo bedst kende forholdene i Rom. »Kys mig,« hedder 
det i en italiensk folkevise, »paven tilgiver dig; kys 
mig, så skal jeg kysse dig, og paven tilgiver os hægge«. 

o bella figlia, o bella garzona 
Baciate me, ché il Papa vi perdona; 
Baciate me, ché io bacerå vui, 
Ché il Papa ci perdona tutti e dui. 

Er paven en så medgørlig mand, så kan sagtens 

en underordnet kirkens tjener som Aarestrups pater 

Hugo sige: 

Barn, hvad gør et kys til sagen. 
Når det blot er langt og sødt. 

Seigneur, tu m'as donné les baisers de ma mere, 
Je ie bénis, seigneur ! 

(F. E. AoAii.) 

KYS er også udtryk for følelser, hvor det erotiske 
moment er udelukket, følelser, der derfor er 
mindre brændende og mindre begærende, men hyp- 
pigt langt dybere og varigere. 

Kysset er udtryk for kærlighed i dette ords vi- 
deste og mest omfattende betydning; det bringer bud 
om ømhed og trofast hengivenhed, om taknemmelig-- 
hed, barmhjertighed og medlidenhed, om stærk glæde 
og dyb sorg. 

Først og fremmest er kys udtryk for den dybe 
og inderlige følelse, der knytter forældre til børn. 
Ved dets indtræden i verden modtages det lille hjælpe- 
løse barn af faderens og moderens varme kys; i 
middelalderen kyssede de den nyfødte tre gange i 
den hellige treenigheds navn. 

Og forældrenes kys følger barnet livet igennem. 
Da Hektor tager afsked med sin hustru Andromake, 

løfter han deres lille søn op på armen; dog barnet 
ræddes for faderens hjælm, »for kobberets glans og 
den viftende hestehårs hjelmbusk«: 

Men af sit hoved på stand da tog den strålende Hektor 
Hjelmen af glimtende malm, og ned på jord han den satte, 
Kyssed sin elskede søn og gynged glutten på armen. 

Evangelisten Lukas fortæller om den forlorne søns 
hjemkomst, at »der han endnu var langt borte, så 
hans fader ham; han ynkedes inderligen og løb til 
og faldt om hans hals og kyssede ham.« 

Forældrenes kys er som den gode engel, der 
•vogter barnet for alt ondt. Da Johannes i Forføre- 
rens dagbog skal skildre det indtryk, Cordelia gør på 
ham, siger han, at hun så så ung og frisk ud, »som 
om naturen lig en øm og rig moder først i dette 
øjeblik havde sluppet hende ud af sin hånd«, og han 
fortsætter: »Det var mig, som var jeg vidne til denne 
afskedsscene, jeg så, hvorledes hin kærlige moder 
endnu engang til afsked omfavnede hende, jeg hørte 
hende sige: Gå nu ud i verden, mit barn, jeg har 
gjort alt for dig, tag nu dette kys som et segl på 
dine læber, det er et segl, som vogter helligdommen, 

ingen kan brj^de det, når du ikke selv vil, men når 
den rette kommer, da vil du forstå ham. Og hun 
trykker et kys på hendes læber, et kys, der ikke 
som et menneskeligt kys tager noget, men et gud- 
dommeligt kys, der giver alt.« 

Den kyske renhed, der omstråler og beskytter 
Cordelia, er som genskinnet af moderens kys. 

Derfor tillægges der også i æventyrene forældre- 
kysset en altovervindende magt. Da Vildering konge- 
søn forlader Miseri mø og går alene til sine forældre 
for at fortælle dem, hvad der er hændet ham, beder 
hun ham indstændigt vogte sig for, at hans forældre 
kysser ham — >ti sker det, glemmer du mig helt«. 
Trods hans vægring kysser hans moder ham, og 
glemsel lægger sig over fortiden; han glemmer sin 
trofaste brud, der sidder og venter ham langt ude 
i skoven. 



Kærlighedskys vexles ikke blot mellem forældre 
og børn, men mellem alle medlemmer af samme 
familie; vi træffer dem også udenfor de snævre 

Kysset 6 

familieforhold, overalt hvor dyb hengivenhed forener 
mennesker. 

Da Naomi tog afsked fra sine sønners hustruer, 
»kyssede hun dem, og de opløftede deres røst og 
græd, og Orpa kyssede sin mands moder, men Ruth 
hængte ved hende«. Da Moses gik sin svigerfader 
imøde, »bøjede han sig og kyssede ham, den ene 
hilsede den anden, og de gik ind i teltet«; og da 
Jacob efter at have kæmpet med Herren traf Esau, 
løb denne imod ham, faldt om hans hals og kys- 
sede ham. 

Familiekysset brugtes også meget af Romerne; 
Propertius bebrejder i en elegi sin elskerinde, at hun 
efter forgodtbefindende opfinder en masse slægtninge 
for altid at have nogen, der kan kysse hende. Her- 
med hænger det således sammen: der fandtes i old- 
tiden en såkaldet ius osculi, der gav alle kvindens 
nærmeste slægtninge lov til at kysse hende. Om 
denne mærkelige ret existerer der nogle besynderlige 
fortællinger. Gamle sagn, der drøftes alvorligt af 
flere forfattere, beretter, at det engang var kvinden 
forbudt at drikke vin; den omtalte ius skulde da 

være blevet indstiftet, for at hendes pårørende på en 
behagelig og praktisk måde kunde overbevise sig om, 
at hun holdt sig forbudet efterretteligt. Endnu i for- 
rige århundrede er denne højst usandsynlige forklaring 
blevet forsvaret i en tysk doktordisputats. 

Også hos oldtidens Grækere omtales kærligheds- 
kysset hyppigt. Odysseus træffer ved sin hjemkomst 
sine tro hyrder; han giver sig tilkende for dem og 
viser dem som sikkert tegn en skramme, han engang 
fik på jagten: 

Her er . den skramme , som fordum et svin mig slog med sin 

huggert, 
Da med Autolykos' sønner jeg op på Pamasos var dragen. 
Talende så sine pjalter han rev tilside fra skrammen, 
Men da hyrderne så den, og alt genkendte tilfulde. 
Græd de lydt, mens armene fast om Odysseus de slynged. 
Bøde ham fro velkommen, og kyssed hans hoved og skuldre. 
Også Odysseus bedækked med kys deres hænder og hoved. 

På samme hjærtelige måde havde hyrden Eu- 
maios modtaget Odysseus' søn, da han vendte hjem 
fra sin rejse og lykkelig havde undgået bejlernes 
efterstræbelser : 

6* 

Først han kyssed hans hoved og bægge hans dejlige øjne, 

Bægge hans hænder dernæst, og tårerne rullede stride. 

Ret som den kærlige fader sin søn omfavner så henrykt, 

Når i det tiende år han kommer fra fremmede lande, 

Sønnen, den eneste, elskte, som dyb bekymring ham voldte; 

Så den ærlige hjTde den fagre Telemakos kyssed, 

Knugende fast ham i fa\'n, som om han fra døden var undflyet. 

Samme modtagelse får han af sin gamle amme 
og sin moder: 

Ammen, den tro Eurykleia, blev først ham var, da han indtren, 
Just som med skind af får hun de prunkende stole bedækked: 
Grædende gik hun imod ham, og trindt omkring ham tillige 
Stimled de terner, som tjente den kraftige konning Odysseus, 
Bøde ham fro velkommen, og kyssed hans hoved og skuldre. 
Ud af sit kammer da tren den forstandige Penelopeia, 
Artemis ligned hun grant og den gyldene viv Afrodite, 
Og om den elskede søn sine arme med tårer hun slynged, 
Kyssede både hans hoved og bægge hans dejlige øjne. 

En anden berømt genkendelsesscene, men af langt 
senere datum, har vi i det oldfranske heltedigt om 
Girart de Roussillon. Efter mange års forløb vender 
Girart fattig og syg tilbage til Frankrig. Han frem- 
stiller sig for dronningen, der genkender ham ved 
hjælp af en ring, og »til trods for at det var Lang- 

fredag, faldt hun Girart om halsen og kyssede ham 
syv gange.« 

Det tør vel anses for overflødigt at anføre flere 
exempler på kærlighedskys. Vi træffer det til alle 
tider i vigtige og bevægede øjeblikke, ikke blot mellem 
dem, der har hinanden kær, men også som udtryk 
for dyb erkendtlighed. Da apostlen Paulus tog 
afsked med de ældste af menigheden i Efesos, »brast 
de alle i hæftig gråd og faldt ham om halsen og 
kyssede ham.« Da de Malesherbes havde udbedt sig 
den farlige ære at forsvare Louis XVI for domstolen, 
rejste kongen sig op og kyssede ham i alles påsyn 
for at vise sin taknemmelighed. 

Selv mellem mennesker, der er aldeles ukendte 
for hinanden, kan kærlighedskys vexles. Den inder- 
ligste medfølelse, den varmeste interesse for et andet 
menneskes ve og vel kan skabes i et nu. 

Bekendt er fortællingen om Ingeborg Vinding og 
Poul Vendelbo Løvenørn. H. P. Giessing meddeler 
den efter mundtlig tradition i følgende form: »Den 
fattige student Poul Vendelbo gik en dag på volden 
omkring København og spaserede med to rige adels- 

mænd, som tilligemed ham var blevne dimitterede 
fra Horsens skole. De bemærkede da en overordentlig 
dejlig dame, som sad ved vinduet i et af de til- 
stødende huse. Den ene af adelsmændene skal da i 
en slags spottende tone have sagt til Vendelbo: Ja 
kunde du få et kys af denne dame, Poul, da skulde 
vi bekoste den rejse til udlandet, som du så meget 
ønsker at kunne foretage. Vendelbo skal have taget 
ham på ordet, begivet sig op til damen og forestilt 
hende, hvorledes hans livs lykke muligen var af- 
hængig af hende. Hun skal derefter have draget 
ham hen til vinduet og meddelt ham kysset i adels- 
mændenes påsyn. Han drog derefter til Qerne lande, 
og da han omsider kom tilbage som generaladjudanl 
Løvenørn, opsøgte han hin skønne dame, som ikke 
var nogen anden end Ingeborg Vinding.« 

Det er denne, for hægge parter lige karakteristiske 
anekdote, som Carl Ploug så nydelig har benyttet i 
digtet Et kys. 

Professorens datter sidder alene i dagligstuen »og 
nynnede på en vise, hun lærte sig udenad«. Da 
banker det på, og ipd kommer den unge Poul med 

sin dristige bøn; først vil hun afvise ham med et 

harmfuldt ord: 

Dog, førend ordet hun nævned, 
Løfted hun øjet igen; 
Skulde dets lynslag ramme 
Den dristige ungersvend. 

Men ak, der stod han så rolig. 
Både beskeden og kæk. 
Med så ærbare miner 
Og med så ærlige træk. 

Atter sig jomfruens øje 
Sænked, ti lynet var spUdt, 
Og med en dybere rødme 
Svared hun venlig og mildt: 

Uret har I vel sagtens, 
At I med sådan en bøn 
Op til en ærbar kvinde 
Haver jer sneget i løn. 

Men om jert åsyn ej lyver, 
Så er I ædel og god, 
Derfor jeg eders lykke 
Ej heller vil stå imod. 

Tog hun ham så ved hånden, 
Sammen tilvindvet de gik. 
Jomfruen blussed og bæved; 
Kysset han tog og fik. 

Det er overflødigt nærmere at omtale dette digt, 
som vel er det populæreste af Plougs forsøg i mere 
episk fortælling. Hvor vidt anekdoten er historisk 
eller ej, vides ikke; men med det kendskab vi har 
både til hans og hendes karakter, kan den i ethvert 
tilfælde ikke betegnes som usandsynlig, så Ploug kan 
godt have ret, når han siger: 

El kys har med sin milde flamme 
Engang tændt ærens høje bavn; 
Et kys har givet Danmarks saga 
I gem et herligt heltenavn. 

I den oldfranske litteratur findes en noget be- 
slægtet fortælling; den forekommer i det gamle mi- 
rakelspil om La Marquise de la Gaudine. Hun er 
under sin mands fraværelse blevet falskelig anklaget 
for utroskab og kastet i fængsel; ingen tør tage 
hendes forsvar, da der pludselig optræder en ridder, 
Anthenor, der strax tilbyder med sværd i hånd at 
forsvare hendes uskyld; fra gammel tid stod han i 
et inderligt taknemmelighedsforhold til hende på grund 
af, at hun en gang havde reddet hans liv med et 
kys. Han fortæller selv naivt og ubehjælpsomt, hvor- 

ledes det gik til: »Jeg var engang, som du ved, stedet 
i en dødelig fare; kongen havde mistillid til mig og 
troede, at jeg efterstræbte hans kone. Ak! således 
forholdt det sig jo slet ikke. Men en dag sagde han 
til mig, at han vilde tro mig, når jeg sagde ham, 
hvem der var min hjærtenskær. Da vidste jeg ikke, 
hvad jeg skulde gøre, og for at redde mit liv sagde 
jeg, at markisen var min veninde. Men hermed 
var han ikke fornøjet, han forlangte at overbevises, 
og i hans nærværelse måtte jeg tage hende om livet 
og bede hende om et kys. Hun gav mig det og 
reddede mig derved for kongens efterstræbelser. Al- 
drig vil jeg kunne gengælde hende, hvad hun har 
gjort for mig.« 

Kærlighedskysset anvendes også overfor, hvad der 
indgyder afsky og væmmelse. 

Legenderne fortæller om den hellige Martin, at 
da han en dag kom til Lutetiæ ledsaget af en stor 
menneskemængde, fik han ved byens port øje på en 
spedalsk, der var rædselsfuld at se, og alle fjærnede 
sig fra ham med afsky. For at lære dem, der fulgte 

ham, kristenkærlighed, gik han hen til den stakkels 
syge, kyssede og velsignede ham, og den næste morgen 
var han helbredet som ved et mirakel. 

Netop gennem selvover\indelsen overfor hvad der 
umiddelbart er modbydeligt og hæsligt får dette kær- 
lighedskys sin store værdi og betydning. Francesco 
fra Assisi havde givet afkald på sit overdådige liv, 
havde skænket sin formue til de trængende, havde 
levet som tigger, men hans omvendelse var endnu 
ikke fuldkommen; han blev først moden til sit store 
kærlighedsværk, da han overvandt sin afsky for de 
spedalske. En dag på en ridetur mødte han en 
sådan stakkels syg, hvis hele legeme var som et stort 
åbent sår, og af væmmelse vendte han sin hest. Men 
strax efter skammede han sig over sig selv, sprang 
af hesten, talte venligt til den syge, skænkede ham, 
hvad han havde af penge og kyssede ham på bægge 
hænderne. Således beretter de historiske krøniker, 
men legenden tilføjer, at den spedalske strax efter 
forsvandt. Det var Kristus selv, der på denne måde 
vilde give Francescos skønne og ædle kærlighedsliv 
dets ophøjede indvielse. 

Kærlighedskysset spiller også en stor rolle i folke- 
digtningen; det alene har magt til at hæve fortryl- 
lelsen, det alene bryder alle trolddomskunster og for- 
gørelser og kan give mennesket dets oprindelige 
skikkelse tilbage. 

I den skotske vise om Kempion fortælles, hvor- 
ledes jarlens datter af Estmereland forfølges af sin 
onde stedmoder, der tilsidst ved koglende kunster 
omskaber hende til en orm: 

Kom hid til mig, du lidet barn, 
Og sæt dig ned for min fod; 
Den dom, jeg nu vil dømme dig, 
Den vorder dig ej god. 

Du sltal blive den værste orm, 
I røde luer at skinne; 
Du skal svømme den salte sø, 
Og sove på Qældenes tinde. 

Aldrig vorder du kvindes lige. 
Aldrig så god en stund, 
Forinden Kempion, kongens søn, 
Vil kysse dig på din mund. 

Så slog hun hende med ormeham 
Af lyse luer og røde. 

Ormen svam over salten sø 
Sig selv til sorrig og møde. 

Ormen ligger på høje Qæld, 

Den fælder tåre på kind; 

Den kalder på Kempion, kongens søn, 

At den må frelse finde. 

Tilsidst hører Kempion råbet, og han roer ind 
under Qældets side: 

Og kys du mig på min lede mund, 
Om du er en kristnet mand, 

beder ormen. Men Kempion tør ikke. Ormen vinder 
sig ind og ud, og Qældet står i brand; tilsidst samler 
dog Kempion alt sit mod: 

Så kyssed han ormens lede mund 
Med sorgen udi sit sind, 
Der gik frem den skønneste jomfru 
Gennem det ormeskind. 

Det samme tema genfindes også i vore egne viser. 
I Jomfruen i ormeham er den unge pige blevet for- 
vandlet til en liden orm, der i græsset monne springe. 
Men så kommer ridder hr. Jennus: 

Det var herre Jennus 
Han rider ad grønnen led: 
Der så han den liden orm, 
I græsset som hun skred. 

Det var herre Jennus 
Han bukker over sadelbue: 
Så minded han den liden orm, 
Hun blev så høvsk en jomfru. 

Det var herre Jennus, 

Han gav den jomfru sin tro, 

Og så lod han deres bryllup gøre, 

Dem både til glæde og ro. 

Den rose vilde han loVe. 

I en anden vise er pigen af sin stedmoder blevet 
omskabt til et lindetræ, og hun klager sin nød: 

Mig skabte hun til linden så bold, 
Hun bad mig stande på grønnen vold. 

Hun bad mig så stande og bide ikke bod 
Foruden en kongens søn minded min rod. 

Her haver jeg standet i årene fem, 
Ingen kongesøn haver mig mindet i dem. 

Her haver jeg standet i årene ni, 
Ingen kongesøn haver mig mindet i di. 

Men endelig slår forløsningens time ; kongens datter 
har hørt lindens klager, og hun sender brev til sin 
broder, der strax kommer: 

Han lod >inde op s^l af silke rød; 
Så sejler han over sfdten sø. 

Den herre slog over sig skarlagen små. 
Og ud til linden så monne han gå. 

Selv minded han den linderod. 
Så blev hun til en jomfru god! 

Tilsvarende poetiske beretninger om kærligheds- 
kyssets forløsende kraft findes i mange landes litte- 
ratur, således hyppigt i de gamle franske Artusromaner 
{Lancelot, Guiglaiiiy Tirant le blanc), hvor prinsessen 
af onde magter forvandles til en frygtelig lindorm 
eller drage og kun kan få sin menneskelige skikkelse 
tilbage, når en ridder har mod til at kysse hende; 
dette kys kaldes le fier halser. Fra den franske lit- 
teratur vandrede temaet over i den italienske, hvor 
det blev optaget og benyttet først i Carduino, senere 
i Bojardos Orlando Innamorato. Efter mange farlige 
æ ventyr kommer helten ind i et fortryllet slot, hvor 

der sidder en ung skøn jomfru ved en grav; hun 
siger til ham, at hun kun kan befris, hvis han tør 
løfte stenen fra graven og kysse, hvad der da viser 
sig. Uden at betænke sig åbner ridderen graven, og 
en uhyre slange med hvislende tunge og giftig ånde 
skyder frem. Bævende af skræk opfylder han sit 
løfte, og i samme øjeblik forvandles udyret til en 
skøn fe, der overøser sin befrier med velgerninger. 
I forrige århundrede blev dette motiv dramatiseret 
som »iiaba teatrale tragicomica« af Gozzi i La donna 
serpente. 

Endelig kan også mange folkeæventyr anføres. I 
»det grimme dyr« trygler den forvandlede prins den 
unge pige, han har bortført på sin ryg, om et kys. 
^Nej, svarer hun, hvor kan jeg kysse dig, du er så 
grim og har syv horn i panden.« Så gik dyret be- 
drøvet sin vej, og hun så det ikke mere; men en 
dag så hun det ligge død i haven under en busk; 
da græd hun, som hun aldrig før havde grædt, ka- 
stede sig ned over det, klappede og kyssede det. Og 
da kom det igen tillive. Det grimme dyr blev den 
dejligste prins, hun kunde se for sine øjne. Han 

fortalte hende da, at han var blevet forgjort af en 
ond troldhex og kunde ikke frelses, med mindre en 
mø vilde holde af ham og kysse ham, så grim 
han var. 

Her befrir kærlighedskysset fra døden, og dog er 
selve døden kun et stort kærlighedskys. Når et men- 
neske forlader livet, er det Gud, der tager sit barn 
i sine arme, kysser det og fører det bort fra jorden 
til lysere og lykkeligere egne. 

Denne så poetisk skønne opfattelse af døden har 
fået sprogligt udtryk i italiensk, hvor man istedetfor 
at dø kan sige »at slumre ind i Herrens kys«, ad- 
dormentarsi nel bacio del Signore. Og den har fået 
kød og blod i en gammel helgenfortælling. Det be- 
rettes om Sancta Monica, at da hun lå døende på 
sit leje, kom et lille barn, som ingen kendte, ben 
til hende og kyssede hende på brystet. Og strax som 
om barnet havde kaldt på hende, bøjede hun sit 
hoved og udåndede sit sidste suk. 

Kærlighedskysset følger mennesket udover livet. 
I et kys tager man afsked med det afsjælede legeme. 

Der står i Genesis, at da Jakob var død, »faldt 

Josef over sin faders ansigt, græd over ham og kys- 
sede ham«. Og om Abu Bekr, Muhameds første di- 
scipel, hans svigerfader og efterfølger, fortælles der, 
at da profeten var død, gik han ind i hans telt, af- 
hyldede hans ansigt og kyssede det. 

I den sælsomme digtning Ebbe Tggesøns døds- 
ridt^ hvor ridderens hest bringer hans lig tilbage til 
hans fæstemø, hedder det; 

Så tog hun det blodig hoved, 
Hun minned hannem for sin mund; 
Hun dåned, og hun døde 
I den samme stund. 

I oldtiden krævede de elskende denne kærligheds- 
gærning af hinanden. »Når alabastervasen fyldt med 
syrisk vellugt er udgydt over mit legeme, skal du, 
Cynthia, give mig det sidste kys på mine iskolde 
læber«, således står der i en af Properts elegier, og 
samme forlangende er udtrykt i en elegi af Tibul: 
»Når man har lagt mig på bålet, skal du komme, 
inden man tænder det, og bedække mig med kys og 
med tårer«. 

Dødskysset er så naturligt, at det er ganske over- 
Kysset. 7 

flødigt at eftervise dets existens hos de forskellige 
nationer. Det var ikke blot et kærlighedsbevis, man 
mente også gennem et kys at kunne tilbageholde 
sjælen endnu en kort tid. I Tristia beklager Ovid 
sig over sit glædesløse ophold i Tomis, hvortil kejser 
August havde forvist ham, og han er fortvivlet over, 
at han ikke, når dødens time nærmer sig, har sin 
elskede hustru ved sin side, at hun kan stanse den 
bortflygtende sjæl med sine tåreblandede kys. Kysset 
ér det sidste ømme kærlighedsbevis, man skænker 
det menneske, man har elsket; og man mente i old- 
tiden, at det ledsagede mennesket til underverdenen. 
Endnu i vore dage kræver folketroen mange steder, 
at den nærmeste af familien skal kysse liget på panden, 
inden kisten lukkes; ja i nogle egne er enhver, der 
ser et lig, pligtig til at kysse det; ellers vil han ikke 
få ro for den døde. 

Salutate invicem in osculo sancto. 

(Pauli Ep. ad Romanos.) 

SOM udtryk for den dybe usanselige kærlighed kom 
kysset også til at spille en rolle i den oldkriste- 
lige kirke. 

Kristus har sagt: »Fred lader jeg eder, min fred 
giver jeg eder«, og medlemmerne af Kristi kirke, gav 
hinanden freden symbolsk ved et kys. Paulus om- 
taler atter og atter det hellige kys ((filtjfia ayiov). I 
brevet til Romerne skriver han: »Hilser hinanden 
med et helligt kys«, og han gentager denne opfordring 
såvel i bægge brevene til de Korinthier, som i det 
første brev til de Thessaloniker. Her hedder det: 
»Hilser alle brødre med et helligt kys.« 

Og det hellige kys blev efterhånden optaget i 
det kirkelige ceremoniel, det benyttedes ved højtide- 
lige lejligheder, som dåb, vielse, skriftemål, ordination, 
jordejpærd, o. s. v. 

Ved vielser var ritus følgende: Når den højtide- 
lige messe var afsluttet, og man havde sunget Agnus 
Dei, gik brudgommen op imod alteret og modtog 
fredskysset af præsten. Derefter gik han tilbage til 
sin hustru og overgav hende, ved krusifixets fod, 
præstens fredskys. Minder om denne rituelle skik 
findes endnu i flere kirker i England. 

Også ved nadveren spillede det hellige kys en be- 
tydelig rolle; i den græsk katolske kirke blev det 
givet før den hellige handling; i den romerskkatolske 
kirke derimod efter. Præsten kyssede den synds- 
forladte, og gennem kysset gav han ham freden; dette 
var det egentlige fredskys (psculum pacis). Et ejen- 
dommeligt sprogligt minde herom har vi i gammel 
irsk, hvor ordet pbcj der stammer fra det latinske 
pax, ikke betyder fred, men kys. Denne betydnings- 
forandring må vel for en del tilskrives en misforståelse 
af præstens ord, når han kyssede den syndsforladte : 
pacem do tibi (jeg giver dig fred). Man opfattede 
kysset som hovedsagen, og mente at pacem refererede 
sig til dette. Samme forhold træffes også i ældre 
spansk, hvor paz ligeledes har fået betydningen kys. 

I en gammel romance, der fortæller, hvorledes kong 
Fernando slog Cid til ridder, hedder det til slut, at 
han spændte ham et sværd om livet og gav ham 
»fred« på munden: 

El Rey le cin6 la espada, 
Paz en la boca le ha dado. 

Det hellige kys forekommer også ved de oldkriste- 
lige kærlighedsmåltider , de såkaldte agaper, ja det 
udvexledes endogså hyppigt i selve kirken mellem 
alle de troende uden hensyn til køn, hvilket gav hed- 
ningerne anledning til forargelse, og det indskrænkedes 
derfor således, at kun mænd kyssede mænd, kvinder 
kvinder. 

Fredskysset brugtes endnu i Frankrig i det 13de 
århundrede. Vi kan se det af en lille, ubehagelig 
begivenhed, som hændte Ludvig den helliges dron- 
ning, Marguerite. En dag hun var i kirke og freds- 
kysset skulde gives, stod der ved hendes side en 
kvinde i prægtige klæder; hun antog hende for en 
fornem dame og gav hende fredskysset. Det viste 
sig imidlertid, at dronningen havde taget fejl, hun 

havde kysset en simpel kurtisane, der altid sværmede 
om hoffet. Hun klagede da til kongen, og der blev 
truffet forskellige bestemmelser med hensyn til kur- 
tisanernes dragt for i fremtiden at gøre al forvexling 
med anstændige damer umulig. 

Fredskysset i kirkerne synes ellers at være blevet 
opgiven i den senere middelalder, på forskellig tid i 
de forskellige lande. 

1 midten af det trettende århundrede indførte 
man i England et særligt kysseapparat , det såkaldte 
osculatoriiim eller tabella pacis; det var en metal- 
plade med et helligt billede, og det sendtes rundt i 
kirken til kys. 

Fra den engelske kirke overførtes oskulatoriet 
efterhånden i andre, men intetsteds synes det at have 
kunnet glæde sig ved nogen særlig lang levetid. Det 
gav på forskellig måde anledning til forargelse. 

Dels afstedkom det åbenlys kiv og strid inde i 
selve kirken, hvor fornemme folk skændtes højt om, 
hvem den ære tilkom at kysse det først — rang- 
stridigheder i kirkerne er, som man ser, af gammel 
datum. 

Dels synes det også at have gjort tjeneste som 
en slags profant kærlighedsbud; når en smuk, ung 
pige kyssede det, var der strax en galant ung mand 
ved hendes side, der med længsel ventede på at 
modtage det direkte fra hendes hånd og læber. I et 
digt af Marot hedder det: 

Je lui ai dit qu'elle était belle, 
J'ai baisé la Paix aprés elle. 

Oskulatoriet tjente således til fornyelse af den 
allerede i oldtiden både fra de græske romaner og 
Ovid så godt kendte galante skik — Huet kalder den 
elegans urbanitatis genus — at elskeren drak af bæ- 
geret netop dér, hvor den elskedes læber havde rort. 

Også i danske kirker har tidligere et slags oskula- 
torie været benyttet. De katolske præster viste folket 
»et billede i en bog« (naturligvis et helgenbillede); 
det kyssede menigheden, og herfor erlagdes der til 
degnen en lille afgift, kaldet »kyssepenning« eller 
»bogpenning«. Selv efter at kysseskikken ved reforma- 
tionen var bleven afskaffet, beholdtes dog »bogpen- 
ningen« som et almindeligt degneoffer. Peder Plade 

taler i sin visitatsbog om »bogpenge, heller huad I 
ellers pleye aff arilds tid at giffue hannem [degnen].« 
Men på Roskilde landemode 1565 blev det degnene 
forbudt at indkræve denne afgift. 

Det hellige kys bruges endnu i den græsk-katolske 
kirke påskemorgen. Alle de troende hilser da hin- 
anden i kirken med kys og med ordene: Kristus er 
opstanden! — I sandhed han er opstanden! lyder svaret 

I den romersk-katolske liturgi er dets brug væsent- 
ligt indskrænket til visse messer, og det udvexles kun 
mellem præsterne, ikke mellem menighedens med- 
lemmer. Først kysser biskoppen og ærkediakonen 
alteret. Derefter knæler ærkediakonen, og biskoppen 
giver ham fredskysset med ordene: Ptur tihij frater 
et ecclesiæ sanctæ Dei (fred være med dig, broder, 
og med Kristi hellige kirke). Ærkediakonen svarer: 
Et cam spiritii tao (og med din ånd). Derefter rejser 
han sig, knæler for alteret og bringer fredskysset til 
den fornemste af kannikerrte, hvem han kysser på 
den venstre kind med ordene pax tibi, og således 
sendes fredskysset under mange forskellige ceremo- 
nier rundt til alle de tjenestegørende præster. 

Det hellige kys trængte tidlig udenfor kirkens 
mure og fik anvendelse ved profane, højtidelige hand- 
linger. Det var således almindelig skik i middel- 
alderen, at forlig og forsoning mellem Q ender beseg- 
ledes med et kys; gamle tyske digtere omtaler det 
under navnet ^vredekuss<^. Og så udbredt var for- 
soningskyssets anvendelse, at verbet at sone eller ud- 
sone fik betydningen at kysse; denne betydning har 
sonen endnu i frisisk. 

1 et gammelt fransk mirakelspil siger den hellige 
Bernard af Clairvaux til grev Vilhelm og biskoppen 
af Poitiers, der længe har ligget i indbyrdes strid, 
og mellem hvem det er lykkedes ham at stifte fred: 
»For nu at vise, at Eders venskab er sandt og rent, 
må I kysse hinanden.« Grev Vilhelm nærmer sig da 
biskoppen: »Herre, jeg beder dig om tilgivelse for 
de fortrædigelser, jeg har tilføjet dig; stor uret har 
jeg gjort imod dig. Kys mig nu for at besegle vor 
fred, og jeg skal kysse dig af et oprigtigt hjærte.« 

Ridderne gav også hinanden fredskysset, inden 
de gik i slaget, og tilgav hinanden alle formentlige 
eller virkelige forurettelser. 

I Covenant Vivien udvexler Vivien fredskysset 
med Girart og sex andre af de fornemste krigere, 
inden den store kamp med kong Desramé begynder. 

Manzoni har benyttet fredskysset i den gribende 
scene i / promessi sposi, hvor Fra Cristoforo får til- 
givelse af den adelsmand, hvis broder han har dræbt 
Adelsmanden modtager munken i sit palads; omgiven 
af alle sine slægtninge står han midt i den store 
sal med venstre hånd knyttet om kårdehæftet, medens 
den højre holder fligen af kappen ind til brj^stet 
Kold og stiv ser han foragteligt og med undertrykt 
vrede på den indtrædende novice; men denne viser 
en så gribende anger, en så ædel ydmyghed, at 
adelsmanden uvilkårlig opgiver sin tvungne værdig- 
hed. Han rejser selv den knælende broder, skænker 
ham sin tilgivelse, og tilsidst »reven med af den al- 
mindelige bevægelse kastede han armene om hans 
hals, gav og modtog fredskysset.« 

Efter middelalderen forsvinder fredskysset fuld- 
stændigt som officielt tegn på forsoning; enkelte ex- 
empler kan endnu anføres fra Catherine af Medicis 
hof, men de er nærmest at betragte som kunstlede 

forsøg på at genindføre en gammel opgivet skik. 
Efter Frants af Guises mord 1563 mødes hans enke 
og broder med admiralen af Coligny; denne sidste 
sværger på, at han ikke har vidst det ringeste om 
mordplanerne, hvorefter de kysser hinanden og giver 
gensidige løfter om at glemme al Qendskab og for 
fremtiden leve i god forståelse. 

Dette fredskys formåede ikke at genoplive den 
gamle skik, ligeså lidt som Lamourettes mærkelige 
forsøg på revolutionstiden. 

Den 7de juli 1792, da spliden mellem den lov- 
givende forsamlings medlemmer havde nåt en uhyg- 
gelig højde, samtidigt med at østrigske og prøjsiske 
hære marscherede mod Paris, rejste Lamourette sig 
og holdt en glødende patriotisk tale , hvori . han på 
det indstændigste opfordrede alle forsamlingens med- 
lemmer til enighed. Lad os glemme al mulig splid, 
et jurons-nous fraternité éternelle, således endte han, 
og strax faldt de deputerede i hinandens arme, og i 
en almindelig forsoningskysning blev der givet gen- 
sidig tilgivelse for alle fornærmelser. Dog enigheden 
varede kun kort. Dagen efter begyndte stridighederne 

igen, og et par år senere døde Lamourette selv under 
guillotinen; men udtrykket un baiser Lamourette lever 
endnu i det franske sprog som en halv . ironisk be- 
tegnelse for kortvarige forsoninger. 

ÆRBØDIGHEDSKYS 

Les rois des nations, devant toi prosternés 
De tes pieds baisent la poussiére. 

(Racine, Athatie.) 

MARGRETHE af Skotland, der var trolovet med 
Karl VIFs søn, dauflnen Louis (den senere 
Louis XI), kom en dag igennem en sal, hvor Alain 
Chartier sad indslumret på en stol. Da hun fik øje 
på den sovende digter, gik hun rask hen til ham og 
kyssede ham på munden. Flere i hendes følge for- 
bavsede sig herover, »fordi naturen, hvad Chartier 
angik, havde ladet en skøn og rig ånd tage bo i et 
uskønt legeme«; men prinsessen svarede dem, at de 
ikke skulde forundres over, hvad hun havde gjort; 
det var ikke manden, hun havde kysset, men den 
mund, fra hvilken så mange gyldne ord var udgået. 
Margrethes kys var altså et udtryk for den ær- 
bødighed, hun nærede for digteren, og for den be- 
undring og ærefrygt, hans poetiske snille indgød 
hende. 

Kysset 8 

Noget tidligere i middelalderen træffer vi et andet 
mærkeligt exempel på et kys som udtryk for ær- 
bødighed; men dette kys er af en langt ydmygere 
art. Det fortælles, at da kejser Otto I havde taget 
afsked med sin fromme moder i en klosterkirke, 
fulgte hun ham med øjnene, så langt hun kunde; 
derpå vendte hun tilbage til kirken og kyssede det 
sted, hvor hans fødder havde stået. 

Ærbødighedskysset er af ældgammel oprindelse. 
Fra de ældste tider af finder vi det anvendt overfor 
alt, hvad der er helligt, ophøjet og tilbedelsesværdigt. 
Overfor guderne, deres billeder, templer og altre, 
såvel som overfor konger og kejsere; af ærefrygt 
kyssede man også jorden, ligesom sol og måne hilstes 
med kys. 

I den første Kongernes bog taler Herren til Elias 
om Israels ugudelighed, og han siger: »Jeg har ladet 
syv tusinde blive tilovers i Israel, nemlig alle knæ, 
som ikke have bøjet sig for Baal, og hver mund, 
som ikke har kysset ham.« 

I det 31te kapitel af Jobs bog berømmer Job sig 
for sin gudsfrygt: »Jeg har ikke bedrevet afguderi,« 

siger han, »rædsel vilde være kommet over mig, 
dersom jeg havde set til sollyset, når det skinnede, 
eller til månen, når den gik herlig, og mit hjærte 
havde ladet sig forlokke i løndom, så at min mund 
kyssede min hånd.« Her hentydes utvivlsomt til de 
håndkys, hvormed hedningerne plejede at hilse himmel- 
legemerne. 

Når profeten Hoseas klager over Israels børns 
afguderi, siger han, hvis jeg da forstår stedet ret, at 
de støbe afgudsbilleder af kalve, som de kysse. 

Også i den klassiske oldtid kendtes en sådan 
hyldning af guderne; man kyssede gudebilledernes 
hånd, knæ og fødder, ja selve munden. Cicero be- 
retter i en af sine taler mod Verres, at læberne og 
hagen på den berømte Herculesstatue i Agrigent var 
fuldstændig opslidte af de frommes kys. 

1 anledning af dette sted fortæller Bayle, at man 
en dag spurgte en læge om grunden til, at et bronce- 
ansigt således kunde slides op af kys, hvorimod kys 
ikke efterlod spor selv på den mest eftertragtede 
hetæres ansigt. Han svarede, at grunden vel var den, 
at statuerne blev kyssede århundreder igennem, men 

8* 

at hetæren kun kysses i et ringe antal år, sålænge 
næmlig hendes skønhed varer. Denne grund til- 
fredsstillede dog ikke, og man henviste til, at det 
bløde kød måtte slides langt hurtigere end den hårde 
bronce; desuden var jo elskovskys langt voldsommere 
end ærbødighedskys. Lægen anførte da en ny grund, 
næmlig, at hvad kysset slider af broncelæberne er 
tabt for bestandig, medens slidet af de levende læber 
strax erstattes ved legemets ernæring. Med dette svar 
erklærede alle sig tilfredse. 

I det kristne samfund kom ærbødighedskysset til 
at spille en meget stor rolle. Evangelisten Lukas 
fortæller, at da Kristus sad tilbords i farisæerens 
hus, kom der til ham en kvinde, der var synder- 
inde, »hun vædede hans fødder med tårer og af- 
tørrede dem med sit hovedhår; hun kyssede hans 
fødder og salvede dem med salve.« Da farisæeren 
undrede sig over, at han tillod en sådan kvinde at 
røre ved ham, beskæmmede han ham med lignelsen 
om de to skyldnere og tilføjede: »Du gav mig intet 
kys, men denne aflod ikke fra hun kom ind at kysse 

mine fødder; du salvede ikke mit hoved med olje, 
mei/hun salvede mine fødder med salve.« 

Som synderinden viste sin ærefrygt for Kristus 
ved at kysse hans fødder, således ærede man også 
senere alle de hellige mænd og kvinder. Man hilste 
dem ydmygt med hånd- eller fodkys, og legenden 
fortæller, at den, som kyssede den hellige Domenikus' 
hånd, aldrig syndede mere. Det ærbødige håndkys 
bruges endnu i mange lande, ganske særligt i Syd- 
italien, overfor præster. 

Ærbødighedskysset overførtes på alt, hvad der 
var helligt eller indviet til hellig brug. 

Man kyssede korset med den korsfæstedes billede, 
og korskgsset anses stadig for en særlig hellig hand- 
ling; den kræves i flere lande ved edsaflæggelse som 
den højeste bekræftelse af, at man taler sandhed, og 
som en sidste kærlighedshandling rækker man døende 
og dødsdømte frelserens billede til kys. Korskysset 
bringer velsignelse og lykke; i Sydfrankrig brugte 
man tidligere under vanskelige eller farlige forhold 
i mangel af et kors at kysse de korslagte tommel- 
fingre. Når fromme katoliker hilser paven ved yd- 

mygt at kysse hans tøffet s^er man gæme at bort- 
forklare denne hilsen: den må ikke opfattes som 
nogen personlig hyldest, der ydes paven, kysset rettes 
ikke imod hans tøffeU men imod det kors, som er 
broderet derpå: det er altså Kristas, man kaster sig 
i støvet for. Denne opfattelse er dog utvivlsomt en 
senere opfindelse; tøffelkysset opfattes retteligst som 
en ydmyg hyldest til paven som kirkens øverste, og 
således må jo pavens egen opfattelse også være, da 
han gentagne gange har fritaget kardinaler og andre 
høje rangspersoner for tøffelkysset De forskellige 
konger og ambassadører, der i tidernes løb har und- 
slået sig for denne ceremoni, har jo utvivlsomt også 
set en ydmygelse deri, og folkets opfattelse går ganske 
i samme retning. At kysse tøffelen er i mange sprog 
blevet udtrj'k for lavt og uværdigt kryberi. I den 
gamle tyske krigssang imod KarlV står der: 

Ach denk, der ganze Kaiserstamin 
Durch Påbste in gross Jammer kam. 
Die deutsche Macht zerrissen; 
Willst du fQr ihre BQberei 
Noch den Pantoffel kQssen? 

Man kyssede jomfru Marias billede. Legenden 
fortæller, at Johannes fra Antiokia endog vovede at 
kysse Maria på munden, og dette kys skænkede ham 
visdom og stor veltalenhed, ligesom det lagde et gyl- 
dent skær om hans mund, heraf hans tilnavn Kry- 
sostomos (gyldenmund) ^ 

Man kysser helgenbilleder og helgenstatuer. Nede 
i Peterskirken i Rom findes en gammel mærkelig 
broncefigur af Sankt Peter, den siges at skrive sig 
fra det 5te århundrede, og de troende har til alle 
tider vist den den største ærefrygt, og derved efter- 
hånden bortkysset en stor del af dens højre fod. 

Endnu den dag idag spiller denne kyssen af hel- 
genernes billeder en umådelig rolle så vel i den 
romersk-katolske som ganske særlig i den græsk- 
katolske kirke. Man kysser ikke blot deres billeder, 
men også deres relikvier; de helbreder både på sjæl 



^ Vi har her et udmærket exempel på, hvorledes legender kan 
opstå. Kirkefaderen Johannes fik tilnavnet »gyldenmund« på 
grund af sin store veltalenhed, men folket søgte en anden, om 
j^ så må sige mere konkret forklaring af dette navn, hvis 
billedlige anvendelse det ikke forstod. 

og på legeme. Sankta Balbina fik forladelse for alle 
sine synder, da hun kyssede apostlen Peters lænker, 
og Pascals niece helbrededes for en øjensygdom ved 
at kysse en torn af Kristi krone. Denne helbredelse, 
hvis historiske pålidelighed dog er ret tvivlsom, 
vakte stor opsigt og fremkaldte en heftig strid mellem 
jansenisterne og jesuiterne. Utallige er iøvrigt le- 
genderne, om, hvorledes syge pludselig har genvundet 
deres sundhed ved at kysse relikvier — utallige ere 
også satirerne, som er fremkomne over de misbrug 
i kurativ henseende, som dreves både med ægte og 
falske relikvier. En af de bekendteste er måske 
den middelalderlige fortælling om »munkens brog«. 

En franciskanermunk var en intim ven af en 
købmand i Orleans og hans kone, særligt af den 
sidste. En aften kom købmanden uventet hjem fra 
en rejse, og munken, der under hans fraværelse 
havde søgt at adsprede konen efter bedste evne, anså 
det på grund af forskellige omstændigheder, der kunde 
misforstås, for klogest at forsvinde så hurtigt som 
muligt; men i skyndingen glemte han sin brog. Dog 
købmanden så intet, aftenen var mørk, og næste 

morgen stak han endogså i munkens brog istedetfor 
i sin egen. Da han om eftermiddagen vendte hjem 
fra sine forretninger, havde han for længst opdaget 
sin fejltagelse, og i heftige og vrede ord krævede 
han sin kone til regnskab. Men hun, der strax om 
morgenen havde opdaget, hvad der var sket, havde 
skyndsomst sendt bud efter munken for at forhandle 
med ham om, hvad der var at gøre. Ifølge deres 
aftale svarede hun manden meget roligt: »Kære ven, 
forivr dig ikke; du burde takke mig og ikke skænde 
på mig. Du ved jo, at vi ingen børn har, og at vi 
har forsøgt alt — men til ingen nytte. Nu hørte 
jeg, at St. Franciscus' brog skulde kunne gøre vid- 
undere — også i den retning, derfor har jeg ladet 
den hente til dig. Tag den nu af, ti der kommer 
vist strax bud efter den fra klosteret.« Den stakkels 
mand fik hurtigt brogen af, og lidt efter bankede 
det på; det var munken. Fulgt af en kordreng, der 
bar vievand og røgelsekar, kom han for at hente 
klosterets kostbare relikvie, og nysgerrige naboer 
strømmede til. Ydmygt svøbte han brogen i et hvidt 
klæde og bestænkede den med vievand, medens 

drengen svingede røgelsekarret. Så løftede han den 
i vejret, medens alle faldt på knæ, og efter en lov- 
prisning af den hellige Franciscus bar han selv brogen 
frem til kys; de kyssede den alle med dyb rørelse 
og andagt, især den brave og taknemmelige købmand. 
Denne lille fortælling morede i høj grad middel- 
alderen; man gottede sig over dens burleske humor 
og blev aldrig træt af at høre den; den foreligger 
både som fabliau, som farce og som novelle, og den 
hører til de facetiæ, som den pavelige sekretær Poggio 
Bracciolini forlystede sine gode venner med i il bu- 
gtale (»lognefabrikken«). 

Også overfor denne verdens mægtige brugtes 
kysset på forskellig måde som udtryk for under- 
danighed og ærbødighed. Særligt udbredt var dets 
anvendelse i oldtiden. Man kastede sig til jorden 
for herskerne, man kyssede deres fodspor; man »slik- 
kede støvet«, som det hedder. I Psalmernes bog 
synger Salomo om den forjættede konge, at »de som 
bo i ørken, skulle bøje knæ for hans ansigt, og hans 
Qender skulle slikke støv«; og profeten Jesaias siger: 

»Konger skulle være dine fosterfædre, og deres fyrst- 
inder skulle være dine ammer; på deres ansigt skulle 
de nedbøje sig til jorden for dig og slikke dine fød- 
ders støv.« 

Man kyssede ikke blot jorden for de mægtige, 
men også deres fødder, knæ og hænder eller fligen 
af deres kjortel. 

Enkelte romerske kejsere optog disse orientalske 
skikke; således fordrede Caligula kys på hænder og 
fødder, og endnu i middelalderen brugtes fodkysset 
almindelig ligeoverfor konger. 

Næsten overalt, hvor en underordnet står overfor 
en overordnet, træffes ærbødighedskysset. Romerske 
slaver kyssede deres herre på hånden , disciplene 
kyssede deres lærere og soldaterne deres anførere. 

I middelalderen hyldede vasallen sin lensherre 
ved et kys på hånden eller foden (derfra udtrykket 
devoir la boiiche et les mains). Bekendt er det, hvor- 
ledes det gik Karl den enfoldige, da normanner- 
høvdingen RoUo skulde hylde ham som sin lensherre. 
Den stolte viking vilde ikke bøje sig for kongen, men 
greb om hans fod og løftede den op til sin mund, 

hvorved kongen faldt over ende under de omståendes 
latter. Således skildres scenen i le Roman de Ron 
kort og virkningsfuldt: 

Quant baisier dut le pie, baisier ne le deigna, 
La main tendi aual, le pie al rei leua, 
A sa buche le traist e le rei enuersa; 
Asez s'en ristrent tuit, e li reis se dre^. 

Man har også kysset lensherren på låret, og dette 
kys kan eftervises helt op i det sextende og syttende 
århundrede som gammeldags skik, men håndkysset 
var dog utvivlsomt det hyppigst anvendte, og det 
var almindelig brug, at vasallen samtidigt overrakte 
sin herre en gave, hvorfor ordet baise-main (håndkys) 
også efterhånden antog denne betydning. 

Hvis lensherren var bortrejst, når vasallen ind- 
fandt sig, måtte han kysse porten, dens lås eller slå, 
hvilket betragtedes som en retsgyldig substitution for 
håndkysset. Heraf opstod talemåderne haiser Vhnis 
(la porte), baiser le verrouil, som dels anvendes som 
udtryk for slavisk underkastelse, dels anvendes iro- 
nisk overført om elskere, der afvises af deres dame 
og således nødes til at: 

Baiser les huys et les cliquettes 
Pour les dames qui sont dedans. 

Som udtryk ikke blot for ærbødighed, men også 
for anger måtte børn i gamle dage kysse det ris, 
hvormed de var blevet tugtede. Geiler von Keiser- 
berg skriver i det 16de århundrede: »Wenn man ein 
kind houwt, so muoz es dann die ruoten kussen 
nnd sprechen: 

liebe ruot, trute ruot 
werestu, ich tet niemer guot, 

sie kussent die ruot und springen daruber, io sie 
hapfen daruber.« Et sprogligt minde om denne 
skik har vi endnu i talemåden »at kysse riset«. 

Der er endnu en stormagt, vi ikke har omtalt, 
og som også kræver at hyldes med kys. Det er 
djævelen. Men for at ydmygelsen her kan blive så 
stor som mulig, skal man kysse ham — i bagen. 
Gamle billeder af sabbateti på Bloksbjærg viser os 
hans sataniske majestæt i en buks eller kats skik* 
kelse; han sidder på et ophøjet sæde, medens hans 

tilbedere nærmer sig andægtigt og kysser ham under 
halen. I enkelte hexebekendelser træffer vi endogså 
dette kys beskrevet: »Djævelen har en stor hale bagtil, 
og nedenunder den et slags ansigt; med dette ansigt 
taler han vel ikke, han bruger det kun til at byde 
frem til kys for sine mest hengivne tilhængere; det 
er en særlig ære at få lov til at kysse det.« 

Dette noget bagvendte kys forekommer desuden 
i adskillige æventyr. I Harehyrden afstår Jeppe sin 
tryllefløjte til kongen på den betingelse, at han skal 
kysse hans æsel under halen. Det kan iøvrigt også 
eftervises i det virkelige liv, og vi har forskellige 
anekdoter fra middelalderen, der synes at godtgøre 
at podex-kysset er blevet anvendt som hånende straf. 
Der fortælles også, at en gemytlig ridder engang 
tvang en del munke til at hylde deres abbed på den 
omtalte, mindre ophøjede måde. 

En fransk rejsende M. d'Ursel fortæller endogså 
om et sådant kys, at det blev afleveret offentlig af 
en officer i Bolivia. I hans Voyage dans le 5ud- 
Amérique læses: Melgarejo, republikens præsident, 
havde en elskerinde, imod hvem en officer havde 

været uærbødig. Da fornærmelsen havde været offent- 
lig, skulde også .afbigten være det. Melgarejo tog 
plads på et ophøjet sæde midt på rådhuspladsen, og 
den fornærmede skønne måtte knæle ned foran ham 
i grande toilette; hun lagde hovedet i hans skød og 
hænderne på ryggen. Officeren fik da ordre til at 
gå op og kysse hendes hænder; men i det øjeblik, 
da han nærmede læberne, blev hænderne trukne bort 
og skørterne med. 

Således hævner en sydamerikansk præsident sig 
— hvis forøvrigt anekdoten er sand; men det fore- 
kommer mig, at var situationen ubehagelig for offi- 
ceren, var den det ikke mindre for den skønne 
Bolivierinde, der næppe ved denne lejlighed kom til 
at vise sig for befolkningen fra den fordelagtigste 
side. 

Kys in ano synes også at have været krævet af, 
neofyterne ved deres optagelse i forskellige hemme- 
lige selskaber. 

Det er bekendt nok, hvilken rolle dette kys spiller 
i hånende talemåder. Allerede Romerne talte om 
lingere culum eller lamhere nates. Mere decent siger 

tyskerne: Kuss mich da ich sit€ eller Er kann mich 
kussen da ivo ich keine Nase håbe. Samme elegante 
omskrivning anvender også Franskmændene; det for- 
tælles i et gammelt digt om Théodore de Béze, hvis 
ungdom jo var meget stormfuld, at han engang 
spottende sagde om en dame, at han gærne vilde 
kysse hende, men at han ikke vidste, hvorledes han 
skulde komme til, da hendes næse var altfor lang. 
Da damen fik det at vide, svarede hun vittigt: 

Pour si peu ne tenez, 

Car si cela seulement vous en garde, 
J'ai bien pour vous un visage sans nez. 

Om denne indbydelse har fristet den senere så 
strænge kalvinist, vides ikke; damen har jo utvivl- 
somt været ung, og selv om han ikke har fundet 

hendes ansigt fuldendt skønt, så ; langt værre 

, havde det jo dog været, om indbydelsen var kommet 
fra en gammel kærling; som bekendt betegner tale- 
måden T>baiser le cul de la vieille* den største tort, 
der kan overgå et menneske — i alt fald en spiller 
— nemlig at blive jan. 

Der findes en jysk variant af historien om 

Th. de Béze: Jeg kørte en dag med Niels Hunde- 
penge. Så gik der et fruentimmer forved os henad 
vejen. Niels siger: »Om védu hvad, Peder, da er 
det en køn pige, sikken figur og gang.« Da vi kom 
på siden af hende, var hun koparret og grim. Så 
siger han: »Hør, min pige, var du lige så kjøn æfor, 
som du er æbag, så havde a lyst til at kysse dig.« 
— »Ja, synes du det,« svarer hun, »så kan du jo 
kysse mig, hvor du tykkes, a er kjønnest.« 

Lad mig i denne sammenhæng gøre opmærksom 
på en lydlig ejendommelighed ved det latinske ord 
for kys, osculum. Den første stavelse os betyder 
som selvstændigt ord mund, de to sidste derimod 
mundens kontrapart. Dette forhold er blevet be- 
nyttet i en latinsk anekdote om en gift dame; en 
påtrængende tilbeder bad hende om et osculum, og 
hun svarede da, at det lod sig ikke gøre, fordi det 
første, af hvad han bad om, udelukkende tilhørte 
hendes mand; men da hun ikke vilde være for hård 
imod ham, skulde han gærne få det sidste: 

Syllaba prima meo debetur tota marito, 
Sume tibi reliquas, non ero dura, duas. 

Kysset 9 

I den nyere tid er det ceremonielle ærbødigheds- 
kys gået stærkt af brug i de fleste civiliserede lande. 
Kun indenfor kirken holder det sig endnu i fyldig 
anvendelse, men på alle andre områder er det nu 
sågodtsom ukendt, ja så ukendt, at dets anvendelse i 
mange tilfælde vilde være stødende eller latterlig. 

Af sådanne ærbødighedskys skal anføres jord- 
kysset. Det spiller en rolle i de gamle fortællinger om 
Junius Brutus. Sammen med kong Tarquinius' sønner 
rejste han til Delphi for at udspørge oraklet. Svaret, 
de modtog, lød: at overherredømmet skulde tilfalde 
den, der først kyssede sin moder. Brutus lod da, 
som han snublede, og i faldet kyssede han jorden, 
vor fælles moder. Nogle år efter forjagedes konge- 
familien fra Rom, og Brutus udnævntes til konsul 
sammen med Lucius Tarquinius. 

Man kyssede også jorden af glæde, når man efter 
lang tids fraværelse kom tilbage til sit fædreland. 
Da Agamemnon vendte hjem fra kampene ved Troja, 

Trådte han inderlig glad i land på den hjemlige søkyst, 
Kyssed og knuged sin fædrene jord, mens brændende tårer 
Randt i strøm over kind, så fro genskued han hjemmet 

Også moderne mennesker bliver glade ved at 
gense deres fædreland efter lang tids fraværelse, men 
de udtrykker deres glæde på en anden måde, og 
man kan vel uden overdrivelse sige, at den, der i 
vore dage ude på toldboden vilde efterligne Aga- 
memnon, utvivlsomt vilde blive anset for gal. 

Parodien på den gamle skik har vi hos Holberg, 
hvor Ulysses siger: »Lad os efter de gamle Heltes 
Eksempel falde ned og kysse paa vor Fædrene-Jord.« 
De falder da ned og kysser Jorden, men Chilian 
rejser sig hurtigt igen: »Tvi, tvi, for en Ulykke! Jeg 
ved ikke, hvad slige Ceremonier skal til. Der har 
én nylig paa den Sted, kand jeg smage.« 

Den gamle skik lever nu kun i talemåder. Fransk- 
mændene bruger spottende udtrykket baiser la terre 
om den, der falder, og på tysk er die Erde kussen 
en eufemistisk omskrivning for at dø. 

For fuldstændighedens skyld må jeg dog tilføje, 
at jordkys synes at kunne forekomme sporadisk 
endnu i vore dage som udtryk for den dybeste, 
angrende ydmyghed. Efter at Raskolnikov i Dosto- 
jewskis roman af samme navn har betrot Sonja, 

9* 

hvorledes han dræbte den gamle ågerkvinde, ad- 
bryder han i sin fortvivlelse: »Og hvad er der nu 
at gøre?« »Hvad der er at gøre,« råbte Sonja, og 
hendes øjne lynede: »Rejs dig, gå strax bort herfra; 
stil dig ved en korsvej, knæl, og kys den jord, du 
har besudlet; bøj dig så for hele folket mod alle 
himmelegnene og sig til alle: jeg har myrdet Så 
vil Gud give dig nyt liv.« Og da Raskolnikov endelig 
har beslutted sig til offentlig at vedgå sin brøde og 
angive sig som morder, knæler han sønderknust midt 
på høtorvet, bøjer sig ned, og under de omståendes 
spot og latter kysser han den smudsige jord med 
vellyst og henrykkelse. 



Man kysser heller ikke mere, i alt fald ikke her 
i Europa, støvet for de mægtiges fødder, ligesålidt 
som vi hilser dem med fod- eller håndkys; et buk, 
mer eller mindre dybt efter omstændighederne, kan 
i almindelighed gøre det. Kun som en slags etikette- 
hilsen benyttes håndkysset endnu ved forskellige hoffer, 
således både ved det spanske, det engelske og det 

russiske, men dets anvendelse er i almindelighed 
indskrænket til bestemte højtidelige lejligheder. 

De fyrstelige personer fraregnede, er ærbødigheds- 
kysset overfor overordnede at betragte som omtrent 
uddød; men endnu i forrige århundrede nævnes kys 
på kjolen eller skørtet som en damer af høj rang 
tilkommende hyldest, og vi ser da også, at både 
madame Abrahamsens og madame Sanderus i den 
Politiske kandestøber kysser Gedske på forklædet. 

Kys som udtryk for beundring forekommer 
utvivlsomt endnu, men kan dog næppe siges at være 
meget almindelige. De bliver også sjældnere og 
sjældnere, efterhånden som man nærmer sig vor tid. 

Et halvt ironisk exempel forekommer hos Moliére. 
I Les femmes sauantes bliver Armande og Philaminte 
aldeles betagne af Vadius' store lærdom: »Hvorledes? 
han kan græsk! Min søster, har du hørt?« siger den 
ene. Og den anden svarer: »Oh, jeg er ganske rørt! 
At kunne græsk!« Og i overstrømmende begejstring 
beder de Vadius, om de må få lov til at udtrykke 
deres beundring for ham ved et kys. Han tager 
meget høfligt, om end næppe med særlig glæde mod 

denne hyldest, men da han også henvender sig til 
den unge Henriette, af hvis læber han aUerhelst vilde 
modtage et så ømt udtryk for beundring, afviser hun 
ham kort med den bemærkning: »Undskyld min 
herre, jeg mig ej på græsk forstår.« 

Den pedantiske Vadius fik netop, hvad han havde 
fortjent: et knastørt kys af to halvgamle, kønsløse 
blåstrømper. Det vil ingen misunde ham; derimod 
vil muligvis mange med misundelse læse om, hvor- 
ledes Benjamin Franklin hyldedes ved det franske 
hof. Mme de Campan fortæller i sine memoirer: 
»Ved en af de glimrende fester, man gav for dr. 
Franklin, så jeg, hvorledes den skønneste af de til- 
stedeværende tre hundrede damer blev udvalgt til 
at sætte en lavrbærkrans på den amerikanske filosofs 
hvide lokker og trykke et kys på hver af oldingens 
kinder.« 

Længst har vel det beundrende ærbødighedskys 
holdt sig som håndkys overfor damer. Det var tid- 
ligere i mange lande en almindelig hilsen, når man 
mødte en dame eller tog afsked med hende; men nu 
er den skik de fleste steder gået af brug; dog har vi 

endnu forskellige sproglige minder om den. I Østrig 
siger man Kuss* die Hånd, gnådige Frau og i Ru- 
mænien Sårut måna, men det er dog forholdsvis 
sjældent, så vidt mine iagttagelser går, at disse tale- 
måder ledsages af et virkeligt kys således som tid- 
ligere. I Frankrig bruges Je vous baise les mains nu 
udelukkende i ironisk betydning, men i Spanien flo- 
rerer endnu høflighedskyssene i høj grad, og det ikke 
blot i kancellisproget, men også i det almindelige 
talesprog. Da jeg første gang blev præsenteret for 
en spansk dame, udtrykte jeg min glæde over at 
gøre hendes bekendtskab ved at kysse hende på 
hånden — dog kun sprogligt, men hendes mand 
gjorde mig strax spøgende opmærksom på, at jeg 
ikke havde udvist tilstrækkelig ærbødighed overfor 
hende; en spansk dame tør man kun kysse på hendes 
fødder: Beso d usted los pies eller d los pies de usted 
hedder det. 

Inden vi forlade ærbødighedsky sset , skal jeg 
gøre opmærksom på enkelte særegne anvendelser 
af det. 

Det var tidligere skik og brug, i alt fald ved det 
franske hof, at pagerne først kyssede, hvad de skulde 
overrække deres høje herskab. Henri Estienne for- 
tæller én anekdote om en page, som skulde bringe 
prinsessen af Neapel et brev; det blev udtrykkelig 
indprentet ham: Før du giver hende det, skal du 
kysse det {baisez-la) \ men pagen lod, som han mis- 
forstod ordren, og da han skulde aflevere brevet, 
kyssede han først den intet anende prinsesse. 

En anden ejendommelig form for ærbødigheds- 
kysset træfler vi i de tilfælde, hvor man kysser sin 
egen hånd, inden man rækker den til den gæst, man 
særligt vil hædre, eller inden man tager imod en 
gave, man vil sige tak for på en særlig ærbødig 
måde. Denne skik lever endnu mellem gamle bønder 
i Jylland, og i den finder vi rimeligvis forklaringen 
på talemåden: at modtage med kyst hånd eller kys- 
hånd. På tysk bruges også udtrykket Kusshand, og 
det forklares som: »Gruss, wobei man die eigne 
Hånd kusst und dann nach der zu grussenden Person 
hin bewegt oder sie reicht.« Samme hilsemåde træffes 
både i England og Frankrig. Voltaire fortæller, at 

man i nogle landsbyer lærer børnene til at kysse 
deres højre hånd, når man giver dem sukkergodt. 
Endnu den dag i dag takker flere steder bønderne i 
Alperne ved at kysse deres egen hånd, inden de 
tager imod, hvad man giver dem. 

Par amistiet l'en baisat en la buche. 

(Chanson de Roland.) 

Ws bruges også som en konventionel hilsen mel- 
lem mennesker, der blot står i venskabs- eller 

bekendtskabsforhold til hinanden. 
j 
j I Danmark forekommer vennekys i almindelig- 

j hed kun imellem damer — meh her har de også en 
meget betydelig udbredelse; mellem mænd og kvinder 
er de vist kun tilladte, når der er stor aldersforskel 
mellem de to parter, derimod anvendes de sågodtsom 
aldrig mellem mænd indbyrdes; — dog undtages 
fyrstelige personer, der ved højtidelige lejligheder 
plejer at hilse hinanden med mer eller mindre hjærte- 
lige goddag- og farvelkys. 

Her er atter et område, hvor det er gået sørge- 
ligt tilbage med de gode gamle skikke. I tidligere 
tid var navnlig vennekysset meget almindeligt her 
hjemme, såvel mand og mand imellem, som mellem 

de forskellige køn. Ved gilderne hilsedes man venligt 
»med kraftige håndtryk og lydelige kys«, og man 
kyssede såvel »vor far« som »vor mor«, når man 
sagde tak for mad. I en skildring af, hvorledes det 
gik til ved et bryllup i gamle dage i Voer herred, 
hedder det: 

»Da de havde afspist, rejste først degnen sig op, 
tog præsten om halsen og kyssede ham på munden 
med de ord: Tak for mad, hr. pastor! Derpå stillede 
præsten sig op til en dragkiste, og så kom alle kvind- 
folk hen til ham, den ene efter den anden, både 
gamle og unge, og de kyssede ham paa munden. 
Nogle af deher gamle kællinger kunde vel ikke nå, 
for præsten var en stor svær mand, og de måtte 
formelig træde op på hans støvler, endda han buk- 
kede sig noget efter dem. Peder Havgård sagde, at 
han nødigt vilde have været i præstens sted; det var 
jo en simpel egn, og nogle af deher kvindfolk var i 
meget ringe klæder og så sølle ud.« 

Vender vi blikket udenfor Danmark, viser det 
sig, at vennekysset stadigt er meget udbredt og an- 
vendt. På Island forekommer det endnu som en al- 

mindelig hilsen, skønt nogen tilbagegang i dets an- 
vendelse skal kunne spores i de senere år, og enhver, 
der rejser i Sydtyskland og Østrig, vil på den første, 
den bedste banestation kunne gøre studier over de 
forskellige former for vennekysset, der i disse lande 
særlig anvendes som afskedshilsen; officerer og stu- 
denter, landmænd og grosserere, alle regalerer de 
hinanden med lydelige kys, i almindelighed på kinden. 
Samme Forhold træffes også enkelte steder i Frankrig, 
men fremfor alt i Italien. Af personlig erfaring kan 
jeg bevidne, at det dernede forekommer en som den 
naturligste Ting af verden, at man ved bortrejsen 
kysser sine gode venner; under de breddegrader er 
et håndtryk et altfor koldt farvel. 

Det er dog utvivlsomt, at det som helhed er gået 
stærkt tilbage med kysset som almindelig hilsen. Det 
havde både i oldtiden og i middelalderen en langt 
større udbredelse end i vore dage. 

Hos Hebræerne var det skik og brug, når be- 
kendte mødtes, at de kyssede hinandens hoved, hænder 
og skuldre, og det var vistnok i et forstilt vennekys, 
at Judas forrådte sin herre. 

Også hos oldtidens Grækere brugtes kysset som 
almindelig hilsen; ikke blot venner og bekendte kys- 
sede hinanden, men også folk, der rent tilfældig traf 
hinanden på rejser. 

Endnu større udbredelse synes kysset at have 
haft hos Romerne. Det var almindelig skik at hilse 
på hinanden med et kys på hånden, kinden eller 
munden. Mange parfumerede endog munden, for at 
deres kys skulde være mere behagelige — eller mindre 
ubehagelige. Martial beklagede sig over denne skik 
i et lille epigram til Posthumus: 

Sig mig en grund, at bestandig dit kys kan dufte som myrrha, 

Og at din ånde har ej . lugten alene af dig ? 
Posthumus! Just at du lugter så godt, det gør mig lidt tvivlsom, 

Altid at lugte så godt, viser, man lugter ej godt. 

Vennekyssene synes efterhånden at være blevet 
en ren landeplage. God tone fordrede, at man mod- 
tog og gav dem, men i virkeligheden var man helst 
fri for dem. I et andet epigram til den samme 
Posthumus udbryder Martial: 

Ofte du byder mig kys, men rækker kun hælvten af læben; 
Godt endogså af det kunde det halve gå bort. 

Ja, vil du skænke mig ret en stor, usigelig glæde, 
Posthumus! gemme du selv hele det halve til dig! 

Under så farefulde omstændigheder tyede man til 
kneb, der næsten synes lige så uappetitlige som de 
kys man vilde undgå 

Hvorfor jeg plaster på hagen har, når jeg går? 
Hvorfor min læbe, som er sund, jeg sminker hvid? 
Philænis! vid: så slipper jeg at kysse dig. 

Men sådanne kneb hjalp kun lidet. Ingen undgik 
basiatores. De strejfede rundt på gader og stræder; 
end ikke hjemmets mure, end ikke de forborgneste 
steders tvungne ensomhed beskyttede mod dem. Herom 
har Martial skrevet følgende drastiske epigram^: 

Umuligt, Flaccus! kan du dig bevare. 
Hvor du vil gå og stå og bo og fare, 
For denne slemme kyssesyge skare. 
Ej bylders nød og ikke blegners plager. 
Ej hæsligt udslæt eller skæggekager, 
Ej fedtet læbesalve dem forjager. 

^ Dette og det følgende epigram har dr. phil. Vilh. Andersen 
oversat til brug for denne bog. For de øvrige epigrammers ved- 
kommende citeres Meislings oversættelse. 

Kyaset 10 

Dig hjælper ej din næses dryp i snuen, 
Ej kuldens gys, ej sved i sommerluen, 
Og ej at du har gemt dit kys til fruen, 
Ej nogen hætte kan dit hoved dække, 
Qg ingen nedslået bærebør forskrække 
Eller lukket vogndør genne væk de frække: 
De borer sig igennem hul og sprække. 
Ja, går som konsul du i embedsdragten 
Under høje varsko råb af æresvagten — 
En kyssebroder viger ei for magten. 
Og skulde du en dommers hverv beklæde 
Og skifte lov og ret til folkets glæde, 
Han klavred uforknyt på magtens sæde. 
Var du syg og dårlig, søvnig og alvorlig, 

I baderummet eller på 1 , 

Han kom. — Der er et middel kun som bider: 
Giv ham til kys den ven, du selv ej gider. 

Alle hilste på hinanden med kys; enhver stand, 
ethvert håndværk var repræsenteret mellem basiatores; 
når man i oldtiden frygtede at møde sin skrædder, 
var det måske ikke så meget på grund af hans reg- 
ning som på grund af hans kys: 

Ved du ven! som i femten år vi savned, 
Hvad dig venter i Rom? Så mange kys, som 
Fordum Lesbia ikke gav Catullus. 
Hele gaden dig kysser. Torvebonden 
Med sit stinkende bukkekys dig glæder, 

Junkren åbner dig skæggets lusereder, 
Her dig favner en væver, hist en skrædder 
Her en skomager, der har kyst sit læder, 
Hist en liderlig bror, hvis øje græder, .... 
O, min ven! hvilke rene gensynsglæder! 

Man kyssedes, når man mødtes, både morgen og 

! aften, og på enhver årstid, både forår og efterår, 

I både sommer og vinter. Særlig vinterkyssene synes 

at have kunnet være højst ubehagelige, og Martial 

I påtaler dem i de stærkeste udtryk i verset til Linus: 

Skønt decemberens is har alting stivnet, 

Dog du nænner endda med dine iskys 

Grumt at stanse hveranden, som du møder. 

Ja bekysse hver mand, der bor i byen, 

Om endogså du fik en banket trøje, 

Ej du hævne dig kan med en større grumhed. 

Midt i vinterens kuld' må selv min kone, 

Samt den smigrende tøs mig aldrig kysse. 

Du — du kysser nok smukt, samt mere smagfuldt! 

Jo jeg takker for mig; fra hundesnuden 

Hænger isen så gul, og skægget stritter. 

Skam dig altså engang, og vær fornuftig! 

Vinterkyssene, ven ! lad dem kun fare, 

Sæl dem endelig op til våren kommer. 

At Martials epigrammer skildrer de virkelige for- 
hold uden nogen særlig overdrivelse, synes bl. a. at 

10* 

fremgå deraf, at kejser Tiberius, efter hvad Suetonius 
fortæller, udstedte et edikt imod disse cotidiana osciila 
(daglige kys). 

Vennekysset var også meget udbredt i middel- 
alderen. I Rolandskvadet modtager den sarrasenske 
konge Frankeren Ganeion med k3'^s: 

Honningen kyssed den frankiske svend, 
Førte ham dernæst til skatkamret hen. 

Og på samme måde hilser Ganeion på de sarrasenske 
høvedsmænd : 

Gane dem viste beredvilligt sind, 
Kyssed dem begge på mund og på kind. 

Vennekysset omtales i det hele taget særdeles hyi^ 
pigt i den oldfranske heltedigtning. »Af venskab han 
kyssed ham på munden«, er et vers der atter og 
atter vender tilbage: 

Par amistiet Ten baisat en la buche. 

Vennekysset vexledes også mellem de forskellige 
køn. Det var almindelig skik, at en fremmed, enten 

han kom som sendebud, som ventet gæst eller til- 
fældig forbirejsende blev hilst af husets damer med 
kys. I det gamle franske mysteriespil om St. Bernard 
de Menton sidder herren til Miolan en dag med sin 
hustru og sine døtre i sin borghal, da en ridder- 
svend træder ind og melder nogle fremmedes an- 
komst. Borgherren tager venligt imod dem, hilser 
dem velkommen i Guds navn og beder dernæst sin 
hustru gøre sin pligt overfor dem. Hun ønsker dem 
også velkommen og kysser dem. Endelig kommer turen 
til de små borgfrøkener, der forsikrer deres fader, 
at de meget godt kender deres pligt — og også er 
villige til at udføre den: 

A vostre bon commandement 

Les bayserons el festojTons 

Trestous le myeulx que nous pourrons, 

Mon seignieur, å vostre talent; 

hvorefter de kysser de fremmede herrer. I digtet 
om Huon de Bordeaux fortælles, hvorledes Huons 
moder, hertuginden af Bordeaux modtager den franske 
konges sendebud med kys. I Marie de France's Lai 
de Graelan sender dronningen bud efter Graelan for 

at lære ham at kende, og da han fremstiller sig, går 
hun ham imøde og kysser ham på munden. 

Også i andre romanske lande har kys været brugt 
som almindelig hilsen, hvilket blandt andet kan doku- 
menteres ad sproglig vej, idet det latinske verbum 
for at hilse, salutare, såvel i Spanien som i Rumænien 
har fået betydningen at kysse. 

Da Abengalvon i det gamle Poema del Cid, træffer 
sammen med Minaya Alvar Fanez, går han ham 
smilende imøde for at kysse ham, og han »hilser« 
ham på skulderen, som han havde for skik: 

Sonrrisando de la boca, ibalo abrazar, 
En el ombro lo saluda, ca tal es su usaje. 

Udtrykket at »hilse på munden« forekommer lige- 
ledes flere gange; men man sagde, også blot at »hilse« 
{saludar) for at kysse, ligesom på rumænsk (sårutd). 

Endnu i det femtende og sextende århundrede er 
velkomstkysset almindelig brugt i Frankrig. Da den 
bohmiske adelsmand Leo Rozmital gjorde Louis XI 

sin opvartning i Meung-sur-Loire, førte kongen ham 
til dronningen, og hun såvel som alle hendes æres- 
damer kyssede ham på munden. 

Udførligere besked får vi i et brev fra Annibale 
Caro, dateret 29. okt. 1544. Det er rettet til hertugen 
af Parma og skildrer den franske dronning Eleonores 
besøg i Bruxelles hos kejser Karl V. »Da man mødtes, 
skriver han, var modtagelsesceremonien med kysning 
af damerne virkelig højst interessant; det var mig, 
som om jeg overværede Sabinerindernes rov. Ikke 
blot de fornemme herrer, men også alle de andre 
tog hver sin dame; Spanierne og Neapolitanerne var 
de ivrigste. Det gav anledning til stor munterhed, 
da man så grevinden af Vertus, Charlotte de Pisseleu, 
hælde sig i den grad ud over saddelen for at kysse 
kejseren, at hun gled ned af hesten og istedetfor at 
kysse hans majestæt på munden, kyssede hun jorden. 
Kejseren skyndte sig med at hjælpe hende op, og 
leende gav han hende et rigtigt velment trykkys {e 
ridendo la bacid saporitamenté). Lidt efter kom her- 
tug Ottavio ridende; han sprang hurtig af hesten, 
og kejseren førte ham selv hen til dronningens vogn. 

hvor han forestillede ham for de høje damer. Her- 
tugen kyssede dronningen på hånden og vilde atter 
stige til hest, men kejseren kaldte ham tilbage og 
sagde til ham, at han også skulde kysse madame 
d'Étampes, der havde plads i vognen ligeoverfor dron- 
ningen. Som god Franskmand overskred hertugen 
kejserens ordre og kyssede hende på munden.« 

Der foreligger en mængde andre vidnesbyrd om, 
hvor almindeligt det venskabelige hilsekys var endnu 
på renaissancetideri, særlig i de høje stænder. Henri 
Estienne satiriserer over det i sin Apologie pour 
Hérodote. 

I Frankrig, skriver han, er kys imellem adelige 
herrer og damer tilladt, enten de er i familie med 
hinanden eller ej. Hvis en fornem dame er i kirken, 
og der kommer en eller anden laps af hendes be- 
kendtskab, så må hun for at rette sig efter, hvad 
der er skik og brug i fornemme kredse, rejse sig, 
selv om hun er i den dybeste andagt, og kysse ham 
på munden. 

Også Montaigne udtaler sin misbilligelse af dette 
forhold. Det er, siger han, en forkastelig skik, at 

damerne skal række deres læber til enhver, der har 
et par tjenere i hælene på sig, hvorlidet indbydende 
han end ellers er; og vi mandfolk vinder heller ikke 
noget ved det, ti vi må kysse halvtredsindstyve grimme 
damer for tre smukke. 

Ikke destomindre holder venskabskysset sig helt 
op igennem det syttende århundrede, ja endnu i en 
del af det attende. Moliéres markier kysser hinanden, 
hvor og når de mødes, således i den berømte ellevte 
scene af Les Précieuses ridicules, hvor Mascarille og 
Jodelet under mange varme kys falder i armene på 
hinanden. I Le Misanthrope bebrejder Alceste Philinte, 
at han omfavner og kysser alle og enhver, og »når 
jeg så spørger dig hvem det er, kender du knapt 
hans navn!« 

Vous chargez la fureur de vos embrassemenis : 

Et quand je vous demande aprés, quel est eet homme, 

A peine pouvez-vous dire comme il se nomme. 

La Bruyére har gentagne gange satiriseret over 
denne urimelige skik, der særlig ved hoffet synes at 
have antaget kolossale dimensioner; dog også i borger- 

lige krese krævede god tone, at man hilste en dame 
med et kys. I en gammel komedie Le gentilhomme 
guespin præsenterer en fader sin søn der er over- 
ordentlig kejtet og klodset. Han ved slet ikke, hvor- 
ledes han skal optræde overfor husets damer; faderen 
skubber da fortvivlet til ham og hvisker ham i øret: 

.... Il est honteux. Lå, baisez done Madame; 
C'est toujours en baisant qu'on salue une femme. 

Denne scene har Moliére benyttet i Le malade 
imaginaire, hvor Thomas Diafoirus pedantisk spørger, 
da han præsenteres for Angélique: Baiserai-je? 

I England træffer vi omtrent samme forhold som 
i Frankrig. I et af sine Epistolæ familiares udtrykker 
Erasmus fra Rotterdam sin store tilfredshed med de 
engelske skikke: »Man kommer, og alverden kysser 
én; man rejser, og de siger farvel med kys; man 
vender tilbage, nye kys. Man kysses, når man møder 
hinanden, og når man skilles. Hvor du end går hen, 
er alt opfyldt af kys. Og hvis du blot en eneste 
gang havde smagt, hvor delikate disse kys er, og 

hvor de dufter fint, så vilde du, min kære Faustus, 
ønske, at du for tid og evighed blev landsforvist til 
England.« 

Et andet sted, hvor Erasmus taler om engelske 
hotelforhold, som han priser i høje toner, slutter han 
på følgende måde: »Overalt i hotellerne træffer man 
unge smilende og muntre piger; de kommer og beder 
om ens snavsetøj; de vasker det og bringer det hur- 
tigt tilbage igen. Når de rejsende tager bort, kysser 
de dem og tager så hjærteligt afsked med dem, som 
om de var deres brødre og nære slægtninge«. 

Endnu Holberg skriver i sine epistler: »Udi Enge- 
land holdes det for en Uhøflighed, når man kommer 
ind udi et Huus uden at beneventere Vertinden med 
et Kys«. 

Også i Nederlandene var vennekysset meget ud- 
bredt. En professor fra universitetet i Leyden, Adri- 
anus Horeboord, har endogså i en latinsk afhandling 
undersøgt det spørgsmål, hvorvidt den skik, der til- 
lader fremmede at kysse unge piger, enker og andres 
koner ved visitter, kan siges at være i overensstem- 

melse med kyskhedens love.^ Horeboord mener, at 
den ikke i nogen henseende er anstødelig; da et kys 
godt kan gives uden nogen bagtanke, kan høfligheds- 
kys være fuldstændig ærbare. 

Erycius Puteanus, den lærde hollandske filosof, 
mener derimod at skikken ikke er ufarlig i alt fald 
for de mere sanseligt anlagte naturer. I et brev om 
en ung italiensk piges opdragelse skriver han, at han 
aldrig vilde finde sig i, at hans elev blev kysset, og 
han tilføjer: »Vore flamske piger gør det ikke noget; 
de er ikke så fintmærkende. De fornemmer ikke 
kærlighedens sprog i øjekast og kys. Hvad italienske 
kvinder angår, stiller sagerne sig derimod helt ander- 
ledes, og jeg lærer min elev vort lands sprog og vore 
skikke — undtagen den at kysse«. 

I Tyskland var vennekysset endnu så almindelig 
udbredt i forrige århundrede, at Klopstock kunde 
skrive til en ven i 1750: T>Vergessen sie nicht zu mir 
aiif einen Kaffee und auf einen Kuss zu .kommen.* 

^ An cum legibus castitatis, quæ temperantiæ est species, bene 
conveniat recepta illa apud nostrates Belgas, aliasque nationes, consue- 
tudo, qua peregrini oscula flgunt alienis uxorihus, ae virginibus, 
quando eas humanitatis causa salutant. 

De synes dog snart at være gået af mode; alle- 
rede i 1747 havde Lessing hånet dem i et digt: 

Einen Kuss, den mir ein Freund verehret, 
Das ist ein Gruss, der eigentlich 
Zum wahren KQssen niclit geliOret: 
Aus kaiter Mode kdsst er mich. 

FORSKELLIGE KYS 

Elnen Kuss in Ehren 
Darf niemand wehren. 

(Tysk ordsprog.) 



Digitized by VjOOQIC 



At kys forekommer som et vigtigt led i adskillige 
jLX. ceremonier, er i de foregående kapitler godt- 
gjort med flere exempler; deres antal lader sig let 
forøge. 

Fra romerretten kendes det såkaldte osciilum in- 
terveniens, der vedrører gaver udvexlede mellem tro- 
lovede. Lovbestemmelsen fastslår, at i tilfælde af at 
en af de trolovede dør før brylluppet, skal kun halv- 
delen af gaverne tilbagegives, hvis der ved trolovelsen 
er blevet vexlet kys; men hvis der ikke er vexlet 
noget kys, skal alle gaverne gives tilbage.^ 

^ Si ab sponso rebus sponsae donatis, interveniente osculo, ante 
nuptias hunc vel illam mori contigerit, dimidiam partern rerum 
donatarum ad susperstitem pertinere praecipimus, dimidiam ad de- 
functi vel defunctae heredes cuiuslibet gradus sint et quocunque iure 
successerint , ut donatio stare pro porte media et solvi pro parte 
media videatur: osculo vero non interveniente, sive sponsus sive 
sponsa obierit, totam infirmari donationem et donatori sponso sive 
heredibus eius restitui. 

Kysset 1 1 

Kysset betragtes altså som indledningen til det 
ægteskabelige samliv, som initiiim consummationis 
miptiarum, det var symbolet på ægteskabet på viri 
et mulieris conjunctio; enkelte gamle jurister har 
endogså drøftet det spørgsmål, om ikke en gift kvinde, 
der lod sig kysse af en fremmed mand, allerede 
herved var blevet skyldig i ægteskabsbrud. 

Romerrettens bestemmelse, der, såvidt jeg ved, 
tildels endnu gælder i Grækenland, genfindes i de 
romanske lande i middelalderen. Den optoges i Vest- 
goternes lov (Lex Romana Visigothorum) og vandrede 
derfra over i de forskellige gamle spanske fueros og 
i den oldfranske ret, hvor man tillige benyttede ordet 
osculum under den lærde form oscle. Den optoges 
også i Longobardernes love, og Italien er vist det 
vesteuropæiske land, hvor donatio propter osculum 
har holdt sig længst; helt op til vor tid træffer vi 
spor af den i sædvaneretter. 

Dette er vistnok det eneste ceremonielle kys, der 
har fået retsgyldighed; men hvor vi ellers vender 
øjet hen og undersøger gamle ceremonier, træffer vi 
stadigt kysset som et nødvendigt og vigtigt led. 



Digitized by VjOOQIC 



163 

Det brugtes således almindeligt ved bryllupper. 
Thomas Platter, der i slutningen af det 16de år- 
hundrede studerede ved universitetet i Montpellier, 
fortæller i sin dagbog, at de fleste vielser der i bj'^en 
foregik hemmeligt uden vidner, da man var bange 
for forgørelser. Selve bryllupsgildet derimod fejredes 
åbenlyst under stor tilstrømning af gæster og med 
mange muntre scener. Ved gildets slutning blev 
bruden afført sin brudedragt under megen spøg — 
unge raske svende skulde løse hendes strømpebånd — 
og når hun tilsidst blot iført sit linned sad i sengen, 
kom alle gæsterne, mænd og kvinder, gamle og unge 
og kyssede hende på munden, og kysset ledsagedes 
af spøgende komplimenter og gode ønsker. 

Endvidere ved den senere ridderslagning. Den 
nyudnævnte ridder af den gyldne Vlies blev kysset 
af ceremonimesteren og måtte derefter kysse alle de 
tilstedeværende ældre riddere. 

Ved forskellige akademiske handlinger i Tysk- 
land hørte også kys med til det højtidelige ceremoniel. 
I det 17de århundrede kyssede dekanus ved promo- 
tionerne alle de nye doktorer og magistre. 

11* 

Også ved lavsskikke træflFer vi kysset, om end i 
en noget særegen form. Hubertz fortæller om fel- 
beredernes svendeceremoni, at den vordende svend 
valgte sig til »Krånzj ungfer« en pige, der måtte være 
»noget så nær en mø.« Hun malede ham en sort 
knebelsbart over munden, og oldgesellen satte ham 
en krone på hovedet. Derefter kyssede pigen ham, 
tog kronen bort og satte en »Jungferkranz« istedet. 
Tilsidst holdt oldgesellen en tale til den ny svend 
og gav ham tre ørefigen, hvorefter pigen kyssede 
ham og vaskede knebelsbarten af, medens »Vater« 
hængte ham en kårde om livet. 

Tømmerlavets svendeceremoni efterfulgtes af et 
gilde, hvor svendene, som tegn på at de nu var voxne, 
havde lov til at kysse »krosøsteren« (i regelen kro- 
faderens pige) mod erlæggelsen af en mark. 

Det er let forståeligt at kysset også kom til at 
spille en fremtrædende rolle ved mange forskellige 
danse og lege. 

I middelalderen og endnu senere var kyssedanse 
meget almindelige. Montaigne beskriver en sådan, 

som han så i Augsburg 1580. Damerne sidder, for- 
tæller han, i to rækker langs salens vægge. Herrerne 
går hen og inklinerer for dem; de kysser dem på 
hånden, og damerne rejser sig uden dog at kysse 
dem på hånden; derefter lægger herren sin hånd om 
damens liv helt oppe under skuldren, han kysser 
hende, og han lægger sin kind ind til hendes. Om 
det er kind eller mund, der her kysses, siges ikke, 
men sikkert er det, at mundkys ikke var ualmindelige. 

En svejtsisk rejsende, der opholdt sig i Frankrig 
i midten af det 16de århundrede omtaler, at han i 
Montpellier blev inviteret til et bal, hvor han traf en 
meget smuk ung dame; dog, tilføjer han, var hendes 
næse lidt for lang, hvorfor hendes ka valler havde 
besvær med at kysse hende på munden, »som det er 
skik og brug.« 

Kyssedansen er endnu ikke uddød i Tyskland; 
men den synes ikke længere at have renæssancetidens 
sirlige former, hvis man da kan stole på Fritz Reuters 
beskrivelse i Rejsen til Belgien. Ved et bryllup, hvor 
kyssedansen skaj opføres, forhører degnen sig først 
forsigtigt hos præsten, om ikke det kysseri må siges 

at være hans gejstlige natur imod, men da svaret 
lyder kort og fyndigt: Kys de bare væk, bukker han 
for madame Svart, og — svabb! — gav han hende 
et par dygtige kys lige på munden. Konen blev helt 
forskrækket, men det hjalp ikke, hvergang degnen 
svingede hende rundt, fik hun et ordentlig trykkys. 
At man også i England kendte danse, hvor herren 
havde lov til at kysse sin dame, fremgår af Romeo og 
Julie. Alle kender de dejlige ord, hvormed Romeo 
efter dansen kræver sin ret: 

Har jeg for dristig rørt en helligdom 
Med syndig hånd, så vil jeg gæme bøde; 
Min læbe kommer, som en pilgrim from, 
For med et kys at slette ud min brøde. 

Samme frihed kan man endnu tage sig ved jule- 
gilderne under misteltenen; jeg ved en ung engelsk 
dame, der blev fortørnet på en amerikansk herre, 
som ikke vovede at benytte sig af sin ret, fordi han 
troede, at den skik var gået af brug i Europa. 

Endnu i vore dage i Frankrig spiller kysset en 
stor rolle i omkvædet til danseviser. La bouquet de 
ma mie ender med: 

Bell' bergére, embrasse - moi, 
Embrasse, embrasse, embrasse! 

Og i Ramenez vos moutons, hergére synges som af- 
slutning : 

Tombez å genoux, 
Jurez devant tous 
D'étre un jour époux, 
Et embrassez-vous. 

At kysset endnu i disse lege tages og gives er 
vel utvivlsomt, da de agerende nu som oftest er børn. 
Hvorledes sagerne stiller sig, når voxne morer sig 
med disse rondes, ved jeg ikke, men at herren som 
sin lovlige ret vil fordre et kys i det mindste på 
kinden anser jeg for utvivlsomt. Der existerer også 
en gammel Ronde å baisers, der er meget karakteris- 
tisk og fornøjelig; her var det damen, der skulde 
gøre det første skridt: 

Madame, entrez dans la danse, 
Regardez-en la cadence, 
Et puis vous embrasserez 
Celui que vous aimerez. 

Vedrørende forholdene i vort eget land skal jeg 
blot minde om gadelamsgilderne, hvor karjen fangede 
sit gadelam under blusset og kyssede hende, ligesom 
hun også senere kyssede ham til tegn på, at hun 
kendtes ved ham. Også ved de gamle pantelege var 
kysset et nødvendigt tilbehør, enten man skulde »tælle 
stjærner«, »plukke kirsebær« eller »falde i brønden«. 
I Julestuen går Pernille op på høloftet med sin galan 
for at tælle stjærner; da de kommer tilbage, siger 
Jeronimus, at han synes, det har varet noget længe, 
men Pernille stryger sig om munden og svarer: »Ja, 
Fatter! der er min Tro en Hob Stierner paa Him- 
melen«. Leonora tager da Jeronimus tilside og siger 
til ham: »Hør, min Hierte! lad os ikke spille mere 
disse Lege med Pant. Det kunde hænde sig, at den 
abgeschmakte Karl, som jeg sidder hos, blev dømt 
til at kysse mig, og saa blev der Fortrydelse, thi det 
er noget, som jeg aldeles ikke beqvemmer mig til.« 

Den unge frue holder sig her ikke strængt til 
sandheden, da hun jo intet hellere vil end tælle 
stjærner sammen med Leander. Derimod er det vist- 
nok ganske ærlig ment, når kobbersmeden i Gen- 

boemey da panterne skal indløses, og der således er 
udsigt til, at han kommer til at »gå polsk tiggergang«, 
siger, at han ikke vil lægge mund til, »for sådan 
noget kan jeg ikke tåle på fastende hjærte.« »Du 
kan jo gærne lade være, fatter«, svarer så hans kone 
meget besindigt, »men du må tænke på, at de unge 
også skal have nogen fornøjelse«. Man må indrømme, 
at hun virkelig er en særdeles betænksom værtinde. 

Som det levende udtryk for de varmeste og inder- 
ligste menneskelige følelser, har man i sagnets og over- 
troens verden tillagt kysset betydelig kurativ og pro- 
fylaktisk kraft. Vi har set, hvorledes i de gamle 
æventyr og viser fortryllelsen hæves ved et kys; vi 
har set, hvorledes legendernes hellige mænd ved et 
kys gengiver syge deres sundhed, osv. Kysset har i 
det hele taget sysselsat folketroen i høj grad; af de 
mange herhen hørende overtroiske meninger 
skal enkelte anføres. 

Vil man sikre sig mod lyn, skal man slå tre kors 
for sig og kysse jorden tre gange (Tyskland). 

Vil man have held i spil skal man kysse kortene, 
før spillet begynder (Frankrig). 

Har man ondt i tænderne, skal man kysse et 
æsel på mulen (Tyskland). Dette sikkert meget virk- 
ningsfulde råd findes allerede hos Plinius. 

Taber man et stykke brød på gulvet, skal man 
kysse det, når man tager det op; samme ærbødighed 
skal man også udvise overfor bøger, man har tabt. 
(Danmark, Tyskland). 

Ifølge dansk folketro er det et dårligt varsel, når 
den første, man møder om morgenen, er en gammel 
kælling; dog kan man afværge alle slemme følger 
ved at give hende et kj^s. Med ondt må ondt for- 
drives ! 

Man kysser småbørn, hvor de har stødt sig, for 
at tage smærterne bort; man skal, som det hedder 
»kysse godt igen«, eller, som Englænderne siger kiss 
the place and make it better. Og den grønlandske 
moder, der ikke kender kysset som udtryk for elskov, 
kysser sit syge barns bryst, skulder, hofte og navle, 
for at det skal blive rask. 

Bringer således et levende menneskes kærligheds- 

kys liv, helbredelse og held, mener man på den 
anden siden, at kys af overnaturlige væsner bringer 
fordærvelse. 

I Lucians Sande historie skildres en vidunder- 
rejse til fantastiske lande. I et af disse træffer de 
rejsende en mærkelig vinmark, hvor alle vinstokkene 
forneden var grønne og løvrige, men foroven havde 
de kvindeform: »Da vi nærmede os, hilste de på os 
og bad os stanse. Nogle af os kyssede de på munden, 
og de, som var blevet kyssede, mistede forstanden 
og vaklede som berusede. Værre gik det dem, der 
lod sig omfavne af disse kvinder; de kunde ikke mere 
løsrive sig fra deres favntag, og vi så deres fingre 
forvandle sig til grene og kviste«. 

Kys af gengangere bringer død. I en engelsk 
variant af Leonorevisen siger Margrethe til sin døde 
brudgom, der om natten banker på hendes dør: kom 
ind og kys mig på kind og hage. Vel skal jeg 
komme ind til dig, svarer han, men jeg er intet 
dødeligt menneske, og hvis jeg kysser dine rosen- 
læber, vil dine dage snart være talte. 

If I shou'd come within thy bower, 
I am no eartlily man; 
And shou'd I kiss thy rosy lips, 
Thy days will not bee long. 

Jeg skal også i denne sammenhæng minde om 
den gamle, mærkelige fortælling om den giftige pige. 

En ung pige var fra sin spædeste barndom blevet 
ernæret med de aller farligste giftarter. Hendes skøn- 
hed var vidunderlig, men hendes ånde var så giftig, 
at enhver mand, der nærmede sig hende, strax måtte 
dø. Hun blev sendt til Alexander den stores hof, 
idet kongens fender regnede på, at han skulde blive 
forelsket i hende og dø i hendes favntag. Da kongen 
så hende, ønskede han hende strax til elskerinde. 
Men den kloge Aristoteles anede svig; han stansede 
kongens hidsige begær og lod en dødsdømt forbryder 
hente. I kongens nærværelse måtte forbryderen 
kysse pigen, og som ramt af et lyn styrtede han til 
jorden forgiftet af hendes ånde. 

Denne fortælling stammer fra Indien; den optoges 
i middelalderen i forskellige folkebøger og vandt stor 
udbredelse. Munkene brugte den i deres prædikener 

og de udlagde den allegorisk: Alexander er den gode, 
troende kristen; Aristoteles er samvittigheden; den 
forgiftede pige er ukyskheden, der rummer alt, hvad 
der er gift for sjælen, og forbryderen er det onde 
menneske, der følger kødets lyst og lider sin straf. 
»Lader os derfor afholde os fra alt sådant, hvis vi 
vil komme i paradis«, slutter munken sin moralizatio. 



Som afslutning skal jeg anføre forskellige sprog- 
lige udtryk, som kysset har givet anledning til. 

En engelsk damehat, der opkom omtrent 1850 og 
var uden skygge, fik navnet Kiss-me-quick. I mod- 
sætning hertil kaldes vore gammeldags damehatte 
med den fremstående skygge Kys -mig -om -du -kand- 
en moderne variant heraf har vi i frelserpigernes 
Lad-være-at-kysse-m ig-hat 

I Frankrig benævnedes en farve i forrige år- 
hundrede Baise-moi ma mignonne, og i England kaldes 
stedmorsblomsten : Look-up-and-kiss-mey Kiss-me-at-the 
garden -gatCf Kiss-me-ere- I-rise eller Jump -up -and- 
kiss-me. 

-Verbet at kysse anvendes hyppigt i overført be- 
t3'dning. Om den, der holder af at drikke, siger 
Italienerne, at han »kysser flasken« bacia il fiasco\ 
og om gnierne siger Tyskerne at de »kysser skiUingen« 
den Pfennig kussen'; også Englænderne taler om a 
penny/cisser. 

Den overførte anvendelse er dog ikke indskrænket 
til spøgefulde udtryk og vendinger. Tværtimod, den 
forekommer måske endnu hyppigere i alvorlig stil. 

Vort hele liv, levet i kærlighed til næsten og na- 
turen, er kun et langt kys. 

Kaalund siger et sted: 

Et barn i vuggen var jeg nys. 
Snart slår min afskedsstund. 
Og derfor trykker jeg et kys. 
Et varmt på livets mund. 

En sådan billedlig anvendelse er overordentlig 
almindelig hos digterne. I Gåseurten fortæller H. C. 
Andersen om lærken, at den flj'ver forbi tulipanen 
og de andre fornemme blomster for at søge ned i 
græsset til den fattige gåseurt, som den kysser med 
sit næb, og for hvem den synger sin glade sang. Hos 

andre digtere kysser bølgerne den hvide strand, bierpe 
de duftende blomster, og på markerne vugger kornet 
sig under de varme kys fra solens gyldne stråler. 

Solens kys er oscula sancta, alt og alle har del i 
dem; de er det skønneste udtryk for guds kærlighed. 
Ingemann synger i en morgensalme: 

Sol ser ind i slot og vrå, 

Ser på drot og tigger, 

Ser til store og til små, 

Kysser barnet, som i vuggen ligger. 

KYSSETS OPRINDELSE 

Les coutumes, quelque étranges qu'elles deviennent parfois å la longue, 
ont généralement des commencements tres simples. 

(Max MCller.) 

FOR de fleste civiliserede og mange uciviliserede 
nationer er kysset det naturlige udtryk for kær- 
lighed og dermed beslægtede følelser. 

Hvorledes lader det sig nu forklare, at et kys har 
kunnet få en så dyb og omfattende betydning? Hvor- 
ledes kan en lille berøring med læberne tolke vore 
inderste følelser på en så veltalende måde, at intet 
sprog råder over ord, der kommer det nær i over- 
bevisende kraft. 

Står vi her overfor noget primitivt eller noget 
konventionelt og afledet? Er det lige så naturligt at 
kysse, når vi betages af elskov, som at le, når vi er 
glade, og græde når vi er bedrøvede? Med andre 
ord har Steele ret, når han, i fuld overensstemmelse 
med en tidligere anført kyprisk folkevise, siger, at na- 
turen har lært os at kysse, og at kysset kom ind i 

12* 

verden med den første kærlighed {nature was its au- 
thor, and it began with the flrst courtship). 

Jeg skal i det følgende søge at besvare dette 
spørgsmål; dog må jeg strax udtrykkeligt fremhæve, 
at vi her kommer ind på et område, hvor intet vides, 
og intet kan vides med sikkerhed; man kan kun op- 
stille mere eller mindre antagelige hypoteser. 

Det er først af vigtighed at konstatere, at der 
gives mange folkeslag, som aldeles ikke kender kys 
i den almindelige form. Det er således ukendt i en 
meget stor del af Polynesien, på Madagaskar og hos 
mange negerstammer i Afrika, først og fremmest na- 
turligvis imellem dem, der lemlæster læberne. W. Reade 
fortæller i en af sine rejseskildringer om den rædsel, 
der greb en ung afrikansk negerpige, da han kyssede 
hende. Det er ligeledes ubekendt blandt Udlænderne 
og Eskimoerne. Enkelte finske stammer synes heller 
ikke at bruge det meget, efter hvad B. Taylor be- 
retter. I sin Northern Travel fortæller han, at »me- 
dens bægge køn færdes sammen i bad i fuldstændig 
nøgen tilstand, betragtes et kys som uanstændigt«. 
En finsk kone, hvem han fortalte, at det var almin- 

delig skik i England, at mand og kone kyssede hin- 
anden, udbrød harmfuld: »Det skulde min mand blot 
prøve på, jeg skulde varme hans øren sådan, at han 
kunde føle det en hel uge«. 

Spørger man nu, hvad disse folk da bruger istedet- 
for kysset, så er det jo bekendt, at der hos ucivili- 
serede folkeslag findes en uendelig mængde forskellige 
måder at hilse på; nogle klasker hinanden på armene 
eller maven, andre blæser på hinandens hænder, atter 
andre klør deres højre øre og stikker tungen ud, osv.; 
men vi må naturligvis her holde os til de hilsner, 
der minder om kysset. 

Mange steder har man for skik at hilse på hin- 
anden med næsen. Det er det såkaldte malajiske 
kys, og det består i, at man gnider eller blot trykker 
sin næse imod et andet menneskes næse. Denne 
næsehilsen findes hos Polynesierne , Malajerne, Eski- 
moerne, forskellige negerstammer i Afrika, kort sagt 
netop hos de fleste af de folkeslag, som ikke kender 
det almindelige kys. 

Darwin beskriver malajkysset på følgende måde: 
»Kvinderne sad på hug med ansigtet opad; mine 

ledsagere stod bøjet over dem, lagde rj^ggen af næsen 
i en ret vinkel ovenpå deres og begyndte at trykke 
til. Det varede noget længere end et hjærteligt hånd- 
tryk hos os. Under denne akt lod de en velbe- 
hagelig grynten høre«. Den franske videnskabsmand 
Gaidoz, der også har behandlet denne skik, bemærker : 
»Jeg har flere gange iagttaget, at katte, der holdt af 
hinanden, hilste på hinanden på denne måde; og jeg 
har selv engang ejet en kat, der for at vise mig sin 
hengivenhed, altid søgte at presse sin næse mod min.« 

Alt taler for, at denne næsehilsen er en meget 
primitiv skik, og dens udgangspunkt må foruden i be- 
røringsfornemmelsen vistnok søges i lugtesansen. 

Spencer har anstillet følgende betragtninger: 

Fåret bræger efter sit lille lam, der er løbet bort. 
Det snuser til forskellige lam, der hopper omkring 
det, og endelig genkender det ved hjælp af lugtesansen 
sit eget og føler utvivlsomt stor glæde ved genken- 
delsen. Ved den hyppige gentagelse heraf udvikler 
der sig et bestemt forhold imellem de to faktorer, 
således at lammets lugt fremkalder glæde hos fåret. 

Ligesom hvert dyr har sin særlige lugt, således 

har også hvert menneske sin. Da patriarken Isak 
blev gammel, blev hans øjne dunkle, og han kunde 
ikke se. Han vilde da velsigne sin ældste søn Esau, 
men Jakob bedrog ham; han iførte sig sin broders 
klæder og udgav sig for ham. »Isak sagde da til 
ham: Kom nærmere og kys mig, min søn. Og han 
kom nærmere og kyssede ham, og han lugtede lugten 
af hans klæder og velsignede ham og sagde: Se min 
søns lugt er som lugten af en mark, hvilken Herren 
har velsignet.« 

Fornemmelsen af den lugt, der er ejendommelig 
for et menneske, man holder af, kan frembringe 
glæde. Timkowski skriver om en mongolsk fader, 
at han fra tid til anden lugtede til sin yngste søns 
hoved. Dette tegn på faderlig ømhed brugtes hos 
Mongolerne istedetfor kys. På de filippinske øer er 
de infødtes lugtesans så udviklet, at de, blot ved at 
lugte til et lommetørklæde kan sige, hvem det til- 
hører; elskende, der skilles, forærer hinanden stykker 
af deres linned, og under deres adskillelse mindes 
de hinanden ved stadigt at indånde hinandens lugt. 

At den fine duft, der udgår fra en kvindes legeme, 

spiller en stor rolle i kærlighedsforhold også hos 
moderne civiliserede nationer, er alt for bekendt en 
sag, til at jeg her nærmere behøver at eftervise den. 

Nogle folkeslag hilser nu virkelig ved at lugte til 
hinanden; de anbringer mund og næse på ens kind 
og indånder dybt. 1 deres sprog hedder det derfor 
ikke: giv mig et kys, men: lugt til mig. Det samme 
kys findes også hos Birmanerne; og hos mange ma- 
lajiske stammer er ordene lugte og hilse ensbetydende. 
Andre folkeslag indskrænker sig ikke til at lugte til 
ens ansigt, de snuser også til hænderne ved enhver 
hilsen. 

En fransk rejsende, Alfred Grandidier, siger om 
næsekysset på Madagaskar: »Det fremkalder altid 
Europæernes munterhed, og dog har det sit udgangs- 
punkt i en yderst fin tanke. Den usynlige luft, som 
stadig udåndes mellem læberne, er for de vilde ikke 
blot som for os et tegn på liv, det er også en ema- 
nation af sjælen, dens duft, som de selv siger, og 
når de blander og indsuger hinandens ånde og lugt, 
mener de, at de i virkeligheden blander deres sjæle«. 

Næsekyssets oprindelse synes således utvivlsomt 

delvis at måtte søges i lugtesansen. Kærlighed til et 
andet menneske medfører, at man elsker alt, hvad 
der er ejendommeligt for dette andet menneske, og 
man viser in casu sin kærlighed ved gennem næsen 
at indsuge i sig den for ham eller hende ejendomme- 
lige lugt. Heraf udvikler sig så meget næmt en 
særlig næsehilsen, der naturligvis efterhånden kan 
antage forskellige konventionelle former. 

Vi går derefter over til det egentlige kys, mund- 
kysset: hvorledes kan nu dets oprindelse forklares?^ 

Det synes ikke meget rimeligt at antage, at læber- 
nes inspiratoriske muskelbevægelse i og for sig skulde 
kunne være den naturlige, rent fysiske reflex af en 
elskovsfølelse, på samme måde som f. ex. visse halvt 
krampagtige sammentrækninger af enkelte muskler i 
overansigtet kan være det umiddelbare udslag af vrede. 

Jeg tror heller ikke, at den blotte berørelse med 
læberne af en andens ansigt oprindeligt har været 

^ Jeg ser naturligvis her bort fra digternes forskellige for- 
klaringer af kyssets oprindelse. Gessner har således i en idyl om 
Damon og Phyllls fortalt, hvorledes de to elskende iagttog duernes 
leg i lunden og derefter søgte at efterligne dem ved at trykke 
mund på mund, som duerne næb i næb. 

tilstrækkelig til at sige: jeg elsker dig. Naturligvis 
er trangen til at berøre den elskedes legeme, til på 
enhver måde at komme det så nær som muligt en 
meget væsentlig manifestation af kærlighedsfølelsen ; 
men hvad læbeberørelsen angår, er der grund til at 
antage, at den oprindeligt foruden at være det direkte 
mål tillige og måske i ligeså høj grad har været et 
middel til at opnå en bestemt sanselig nydelse, en 
nydelse, som kun muliggjordes ved læbernes og mun- 
dens hjælp. 

Når næsehilsenen tildels har sin oprindelse i 
lugten, skulde så ikke mundhilsenen ialtfald delvis^ 

^ Foruden det passive eller receptive element i kysset, som 
væsentlig er genstand for min undersøgelse, findes også, som oven- 
for antydet, et aktivt element, berøringen og muskelfomemmelsen 
ved trykket, der ikke må overses. Under den erotiske betagethed, 
der fremkalder trang til brutal og voldsom tilegnelse, dirrer legemet 
i stærk muskelspænding, og et tryk eller bid af munden er en 
af de former, under hvilke hengivelsens lidenskab får luft. Det 
er vanskeligt her nærmere at behandle denne side af kyssets væsen, 
der af enkelte filosofer betragtes som den fundamentale; det er 
den sikkert også for visse kys under visse forhold; men der er 
andre kys der sandsynligvis er ligeså oprindelige, hvor det pas- 
sive element forekommer mig at måtte være det væsenUigste. El- 
skovskyssets oprindelse bør næppe ensidigt søges enten i berørings- 

kunne have sin oprindelse i smagen, eller endnu sand- 
synligere, både i lugten og smagen? De to sanser står 
jo i et meget nært forhold til hinanden. 

Hunden viser sin glæde over sin herres nær- 
værelse ved at slikke hans hånd. Hvorfor? Det er 
vel næppe for dristigt at antage, at den ligefrem 
»smager« på ham. Den elsker sin herre og elsker 
derfor også den for ham ejendommelige smag og lugt. 

Koen slikker sin kalv, og også deri tør man vel 
se udslaget af en følelse, som delvis tilfredsstilles ved 
denne handling. Og hvorfor? Utvivlsomt ved for- 
nemmelsen gennem tungen (og næsen) af den for 
kalven ejendommelige smag (og lugt). 

Er det nu ikke ret sandsynligt, at det menneske- 
lige kys i dets oprindelige form må forklares på en 
lignende måde, som en ren sanselig tilegnelse gennem 
smags- og lugtenerverne af et andet menneskes sær- 
fornemmelsen eller i smags- og lugtefornemmelsen ; til dets dannelse 
medvirker utvivlsomt begge disse elementer, men i stadigt varieret 
forhold, idet snart det aktive snart det passive element er det 
mest fremtrædende, ganske efter det erotiske stadium, kysset tolker 
og ledsager. Jeg holder mig i det følgende udelukkende til det 
receptive i kysset. 

lige ejendommeligheder i henseende til gustus og 
odor? Disse ejendommeligheder har muligvis været 
langt mere fremtrædende hos de primitive mennesker 
end hos de moderne, ligesom også sikkert disse 
menneskers sanser til at opfatte dem har været mere 
udviklede end vore.^ 

Og har vi ikke endnu især i elskovskysset, men 
også i kys mellem kvinder temmelig fyldige repræsen- 
tanter for det oprindelige kys, som jeg vil kalde for 
»smagekysset«? Jeg har flere steder i det foregående 
berørt, hvilken rolle kyssets smag spiller, og jeg skal 
her tilføje, at jeg gentagne gange har hørt unge piger 
sige til en dame, de lidenskabeligt kyssede: »Du 
smager så dejligt«. 

Fra at være et naturligt udtryk for kærlighed er 
det sugende, smagende kys i tidens løb blevet redu- 
ceret til en mere enkel inspiratorisk læbebevægelse, 
der efterhånden ved analogi er kommet til at ud- 
trykke mange andre følelser, beundring, taknemme- 
lighed, medlidenhed, ydmyghed osv.; det er endogså 

^ Jeg ved ikke om — mutatis mutandis — en lignende for- 
klaring kan gælde for duernes såkaldte kyssen. 

tilsidst sunket ned til at anvendes som en ren kon- 
ventionel hilsen. 

Er denne tankerække rigtig, danner mundkysset 
i dets udvikling en fuldstændig parallel til næsekysset. 
De to hilsener er nær beslægtede i deres oprindelse, 
men mundkysset havde bedre udviklingsbetingelser 
end næsekysset; det er blevet en hilsen af en be- 
tydelig højere art, og hvor de vilde kommer i for- 
bindelse med civiliserede nationer, opgives næsekysset 
lidt efter lidt. Således f. ex. på Madagaskar. 

Det er utvivlsomt, at de vilde gennem næsekysset 
kan udtrykke meget dybe følelser. En fransk mis- 
sionær fortæller om den modtagelse, han fik, da han 
vendte tilbage til Pomotuøen: »Da vi nærmede os 
land, forsamlede hele befolkningen sig på strand- 
bredden; de havde harpuner i hånden, ti de antog 
os for Qender. Men såsnart de havde set min præste- 
kjole, råbte de: det er pateren, bort med harpunerne, 
og da vi kom i land, styrtede de sig alle frem for 
at kysse mig efter landets skik ved at trykke deres 
næse imod min. Ceremonien var ikke videre behagelig 
for mig, og jeg fandt mig ikke helt godvillig i den«. 

For civiliserede folk står derimod næsekysset nær- 
mest som noget latterligt, og jeg tvivler på, at nogen 
digter vilde kunne kaste et poetisk skær over det. 

I mundkysset derimod rummes for os alle den 
fineste og sarteste poesi. En gammel tysk minne- 
sanger synger: 

Den strålende sol fordunkles for mine øjne, når jeg ser de 
roser, der blomstrer på min hjærtenskærs mund. 

Den, der kan plukke disse roser, må gisede sig dybt i sit 
hjærte. Mange roser har jeg set, aldrig har jeg set nogen så 
herlige. 

Hvor skønne de roser end er, som man plukker i dalen, 
hendes fme røde mund fremsmiler dog tusind, der er endnu 
skønnere. 

EFTERSKRIFT 



Kusse nun ein Jederman 
Wie er weis, will, soli und kann 
Ich nur und die Liebste wissen, 
Wie wir uns recht sollen kussen. 



(Paul Fleming). 

RETTELSER 

S. 44, den første linje i det finske ordsprog skal læses: Suu ei 

kulu suudellessa. 
S. 75, 1. 2 f. n. paruam, læs : paroum. 
S. 166, 1.2 f.n. La, læs: Le. 

